Оғир атлетика бўйича Россия, Қозоғистон каби терма жамоалар Токио Олимпиадасига 2 нафар спортчи олиб кетиши мумкин холос\n12 апрель, 2018, 22:45\nХалқаро оғир атлетика федерацияси Токио Олимпиадасида иштирок этадиган айрим терма жамоаларнинг квотасини қисқартирди. Унга кўра, Россия, Қозоғистон, Арманистон, Беларусь, Озарбайжон каби терма жамоа вакиллари Токио Олимпиадасига максимум 2 нафар спортчиси (фақат бир аёл ва бир эркак) билан иштирок этиши мумкин. Бу ҳақида "Reuters" ахборот агентлиги хабар бермоқа.\nБунга сабаб сифатида ушбу терма жамоаларда Пекин Олимпиадасидан бошлаб шу пайтгача бўлган давр мобайнида 20 дан зиёр ижобий допинг таҳлиллари аниқланган. Бу кўрсаткич Токио Олимпиадасигача қайси терма жамоаларда 20 га етса, уларни ҳам шундай чеклов кутмоқда. 10-19 та ижобий допинг таҳлили аниқланган терма жамоалар 4 нафар спортчи (фақат 2 аёл ва 2 эркак) билан қатнаша оладилар холос. Айни пайтда бу тоифага Эрон, Ҳиндистон, Болгария каби терма жамоалар қўшилиб бўлган.


Самарқанддаги тўйда китоб тарқатилди - zarnews.uz\nСамарқанддаги тўйда китоб тарқатилди\nМен сизга айтмоқчи бўлган воқеа эртак, афсона ёки ёлғон эмас, бўлган воқеа. Ўтган замонда эмас, ҳозирги замонда, айнан шу кунларда бўлган воқеа. Бу ҳақда “Самарқанд” газетаси ёзмоқда.\nКамина тўйма-тўй юришни унча ёқтирмайман. Сабаби, биринчи навбатда у ердаги исрофгарчиликларни кўриб, жуда хафа бўламан, одамлар ўзларининг бойликларини кўз-кўз қилишларига ҳеч ҳам тоқатим йўқ. Ярим яланғоч кийинган аёллар, бир-бирини “чўлп-чўлп” ўпаётган ширакайф эркаклар, микрофонда оғзини қимирлатиб “жонли” куйлаётган санъаткорлар, эркакларга суйкалаётган раққосаларни кўришга тоқатим йўқ. Энг ёмони, тўйхонада гумбурлаётган шовқин-сурон қон босимимни кўтаради. Шу сабаб тўйларга ишқибоз эмасман. Шу сабаб дўстларим мени танқид қилишади. Шу сабаб фақат яқин қариндошлар, дўсту биродарларнинг тўйларига ноиложликдан бораман.\nХудди шундай яқин дўстларимдан бири фарзандларининг суннат тўйига таклиф қилди. Унчалик катта бўлмаган базмхонага икки юз, уч юз чоғли одам тўпланган. Дастурхон ҳам ўртамиёна. Ичимликлар ҳам меъёрида. Санъаткорлар ҳам ўз обрўйини биладиган, санъатдан хабардор инсонлар экан, куй-қўшиқлар ва уларнинг ижроси ҳам асабга тегмайди.\nБошловчи тўй болаларни олқишлар экан уларнинг барчасини саҳнага таклиф қилди. Тўй қилаётган дўстимиз икки нафар фарзандини, унинг икки укаси эса биттадан ўғлини суннат қилдираётган экан. Болажонлар саҳнага чиқиб келишди. Бошловчининг чорлови билан болажонларга тўй совғалари улашиш учун амакию тоғалар, аммаю холалар, бобою момолар бирма бир саҳнага чиқишди. Бизни ҳайратга солгани болажонларга берилган тўй совғаларининг асосий қисмини китоблар жамланмалари ташкил қилганди.\n- Мана, болажонларнинг бобоси уларга нима совға қилди, кўрамиз, - деди бошловчи баланд ва ҳаяжонли овозда. – Қойил, отахонга олқишлар, яшанг ота, набираларнинг ҳузурини кўринг. Отахонимиз набираларига китоблар жамланмаси совға қилибдилар. “Сариқ девни миниб”, “Шум бола”, “Ҳаётга муҳаббат”, “Баҳор қайтмайди”, “Ўткан кунлар” ва бошқаларни совға қилибдилар. Раҳмат отахон! Раҳмат!\nҲамманинг эътибори саҳнага қаратилди. Ҳақиқатан ҳам совға кўтариб чиққанларнинг аксарияти болалар адабиётларидан таркиб топган китобларни болажонларга совға қилаётган эди. Тўйхонада ўтирган кўпчилик учун бу кутилмаган янгилик эди!\nЭнг муҳими, бошловчи тўй болаларни гапга солди бири ўзи қизиққан соҳа ҳақида гапирди, иккинчиси шеър айтди, учинчиси қўшиқ куйлади. Хуллас, мен тўйда ўтирганимни эсимдан чиқарибман. Тўй ҳақиқий маънавий-маърифий тадбирга уланиб кетди.\n- Меҳмонлар яхши ўтирибсизларми, дастурхонга қаранг, - деди столимизга яқин келган тўй эгаси бўлган дўстимиз.\nЁнимга чақириб, тўй болаларга берилган совға барчани ҳайратга солганини, бу ажойиб ғоя бўлганлигини, отахонга бизнинг номимиздан раҳмат айтиб қўйишини тайинладим.\n- Меҳмонларга ҳам совғамиз бор ҳали, - деди тўйнинг эгаси. – Илтимос, кетиб қолманглар.\nМезбон айтганидек, тўй ниҳоялаб борар экан, хизматчилар ҳар бир столга келиб елим халтага солинган совғаларни меҳмонларга тарқата бошлади. Навбат бизнинг столга ҳам етиб келди. Елим ҳалтани секин очиб, ичидаги китобларга назар ташладим. Бир биридан оқил ва доно муаллифларнинг пурмаъно фикрлари жамланган ажойиб ва нодир қитоблар эди. Бу совғадан барчамизнинг кўнглимиз тоғдек кўтарилди.\nТўйнинг эртаси куни дўстимга телефон қилиб ҳол-аҳвол сўрадим. Бу ҳақда ёзмоқчи эканимни унга айтганимда у камтарлик билан “илтимос, менинг исмимни ёзманг, кўпчилик нотўғри тушуниши мумкин” деди. Унинг илтимосига биноан исмини ёзмадим. Лекин бу инсон сиз билан биз яшаётган мана шу гўзал Самарқандда истиқомат қилади. Агар, ким менинг дўстимдек тўй қилишни истаса, мен уни таништириб қўйишим мумкин.\nЛондонда Чўлпоннинг машҳур асари таржимаси тақдим этилди\nТутқаноқми ё шайтонлаш?\n«Tashkent Book Fest - 2019» I халқаро китоб кўргазма-ярмаркаси иштирокчилари Самарқандда\nФарзандингизга қачон китоб совға қилгансиз?\nЭлликка яқин ёш журналистларнинг мақолалари жамланган китоб нашрдан чиқди\nЎзбекистон хавфсиз туризм бўйича дунёда 46, МДҲда 1-ўринни эгаллади\n1 мартдан техник паспорт ва гувоҳномалар ҳам янгисига алмаштирилади\nСенат ялпи мажлиси олдидан: Қонун лойиҳалари жамоатчилик муҳокамасида\nБир шеър таҳлили: "Мен ёр севдим, ишқ ўради ўйимни..."\nГиёҳвандлик воситалари савдоси билан шуғулланган шахслар ИИБ ходимлари нигоҳидан қочиб қутулолмади\n19 нафар алимент тўламаган қарздорларга маъмурий қамоқ жазоси қўлланилди\nЭркинжон Турдимов «уруш» эълон қилди\nҲукумат 10 нафар ректорни ишдан олибди\nСамарқандда замонавий ўғирлик: банк ходими мижозлар пластик картасидаги 137 миллион сўмдан кўпроқ пулларни ўзлаштириб юборган\nСамарқанд тўйларидаги лицензиясиз санъаткорлар, шартномасиз хизматлар ва тўхтатилган тантана...\nСамарқанд шаҳридаги 23-мактаб билан боғлиқ ҳолат юзасидан ишчи гуруҳ тузилди\nМаҳалла ва оилани қўллаб-қувватлаш бошқармаси бошлиғи ва бошлиқ ўринбосарлари тасдиқланди\nЙТҲ коронавирус Шавкат Мирзиёев Эркинжон Турдимов Хитой божхона вилоят сессияси ҳоким наркотик депутатлар гиёҳванд модда reklama


Зоминда ёшлар билан манзилли ва тизимли ишлашнинг самари усули амалда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Зоминда ёшлар билан манзилли ва тизимли ишлашнинг самари усули амалда\nЗоминда ёшлар билан манзилли ва тизимли ишлашнинг самари усули амалда\nЗоминда бугун ҳам бир қанча ёшларга 1 гектардан ер ажратиб берилди.\nЗомин тумани 4-сектор ҳудудидаги Чорвадор ҚФЙ Жалойир қишлоғидан 20 нафар ёшларга 1 гектардан ер ажратилди.\nЧорвадор СИУ ҳудудидан унумдор 20 гектар ер танлаб олиниб, туман ҳокимлиги, сектор вакилларидан иборат ишчи гуруҳ томонидан Жалойир қишлоғидан “Ёшлар дафтари”га киритилган ҳамда доимий ишсиз бўлган ёшларга ажратиб берилди.\nУшбу ёшлар орасида Жалойир қишлоғидан Умида Суюнова ҳам бор. – Президентимизнинг биз ёшлар ўйлаб бошлаган ушбу ишларидан хурсандмиз ва бунда шахсан мен ҳам борлигимдан муамнунман. Берилаётган ушбу имкониятдан унумли фойдаланишга, халқимиз, оиламиз даромадини оширишга жон дилим билан ҳаракат қиламан, дейди У.Суюнова.\nЗоминда яна 35 нафар ёшларга 1 гектардан ер берилди\nЗоминда “Ҳар бир ёшга бир гектар” лойиҳаси доирасида ишлар қизғин давом этмоқда\nЗомин туманида "Ёшлар дафтари"га киритилган 36 нафар ёшлар ишга жойлаштирилди


Қозоғистонда икки этник жамоатнинг масжиди ёпилмоқда\nҚозоғистоннинг Петропавловск шаҳридаги "Дин-Муҳаммад" масжиди.\nҚозоғистоннинг Петропавловск шаҳридаги “Дин-Муҳаммад” номли татар-бошқир масжиди қайта рўйхатдан ўтолмаяпти, Олмаота шаҳридаги озорбайжонларнинг шиа масжиди ёпилди. Қароргоҳи Ослода жойлашган, диний эркинликларни тарғиб қилувчи "Форум-18" ташкилоти бундан хавотир билдирди.\nҚозоғистонда озчиликни ташкил этган айрим этник гуруҳлар, жумладан, татар-бошқирт, чечен, озарбайжон, тожик ва дунганлар ўз масжидларига эга. Уларнинг айримлари сунний, бошқалари шиа мазҳабида.\n"Форум-18" ташкилотига кўра, Қозоғистоннинг Дин ишлари бўйича агентлиги бўлим бошлиғи Болтабой Метежанов Қозоғистонда этник гуруҳлар масжидларига тақиқ йўқлигини айтган.\n“Дин-Муҳаммад” масжиди ёпилиши тахдидига учраган\n"Форум-18" ташкилоти фаолларига кўра, татар-бошқиртлар Қозоғистон ҳудудида тахминан 400 йилдан бери яшаб келади. Ҳозир Петропавловск шаҳрида 20 мингга яқин татар яшайди.\n“Дин-Муҳаммад” номидаги масжид қарийб 160 йил аввал қурилган. Собиқ иттифоқ даврида бу масжиддан омборхона сифатида фойдаланилган. Кейинчалик масжид саунага айлантирилган.\nҚозоғистон мустақиликка эришганидан кейин “Дин-Муҳаммад” масжиди қайта тикланиб, 16 йил давомида расмий рўйхатдан ўтиб келган. Бироқ ҳозирда татар-бошқиртлар ўз анъаналари тахдид остида қолиши мумкинлигидан хавотир билдирмоқда.\n- Ҳукумат бизнинг масжидимизни ёпишга уринмоқда. Бизни бирлаштириб турган бу масжидда болаларимиз Қуръонни ўрганиш дарсларидан ташқари татар тили ва анъаналарини ўрганади, дейди “Форум-18” вакили билан сўзлашган аммо исмини атмасликни сўраган тараларлардан бири.\nЖамоа аъзоларига кўра, ўзини Қозоғистон миллий хавфсизлик кўмитаси ходими деб таништирган икки эркак масжид имоми Рафаэл Рязаповдан “масжидга тегишли ҳамма ҳужжатларнинг асл нусхаларини” беришни талаб қилгани жамоа аъзолари ташвишини кучайтирган. Улар вилоят Адлия департаментида ҳужжатларни йўқотиб қўйишгани ва асл нусхаларни департаментга топширишларини айтишган.\nБироқ Миллий хавфсизлик кўмитасининг Шимолий Қозоғистон вилояти бўлими “Форум-18” вакилига “Дин-Муҳаммад” масжидига ҳеч қандай алоқаси йўқлигини ва диний масалалар билан Қозоғистоннинг Дин ишлари бўйича агентлиги шуғулланишини айтган.\nҚозоғистонда Диний масалалар бўйича ноябр ойида ўтказилган иккинчи форумда сўзлаган Мусулмонлар идораси вакиллари “Дин-Муҳаммад” масжиди ёпилганини айтган.\nМазкур агентлик “Форум-18” ташкилотига ҳукумат “Дин-Муҳаммад” масжидини ёпиш ниятида эмаслигини, масжиднинг қайта рўйхатдан ўтказиш Адлия департаментига боғлиқ эканини билдирган.\nАдлия департаменти эса Дин ишлари бўйича агентлик экспертлари хулосаси ижобий бўлган тақдирдагина масжид қайта рўйхатга олинишини маълум қилган.\n“Форум-18” вакили билан суҳбатда Шимолий Қозоғистон вилоятининг Дин ишлари бўйича агентлиги раҳбари Нурислом Габдуллин Ислом динида миллат йўқлиги боис татар, чечен ёки тожик масжидлари бўлмаслигини айтган.\nГабдуллин низом ҳужжатларида мазкур масжид “Татар-бошқирт диний жамоаси Дин-Муҳаммад” деб ёзилганини, масжид номидан “татар-бошқирт” сўзини олиб ташлаш осон бўлмаслигини ва масжид Қозоғистон Мусулмонлар идорасига аъзо бўлиши кераклигини ҳам қўшимча қилган.\nТатар-бошқирт жамоалари эса Мусулмонлар идорасига қўшилишни хоҳламаслигини, агар бу амалга ошса, масжидга юқоридан имомлар тайинланиши ва улар “диний, маданий анъаналари ва қадриятларини йўқотиши мумкинлиги”дан ташвиш билдирган.\n“Фотима” жамоаси масжидининг ёпилиши\nОлмаота шаҳрининг Жеттисуй туманида “Фотима” номли шиа мазҳабидаги озарбайжон жамоасининг ўз исмини айтишни хоҳламаган аъзолари “Форум-18” ташкилотига жамоа Олмаотанинг Ихтисослашган туманлараро иқтисодий суди томонидан расман тугатилганини айтган.\nСуд бозор нархи тахминан 300 минг доллар бўлган бир қаватли бино ва 600 квадрат метрдан иборат жамоага тегишли ер участкасини ҳибс қилган.\nУларга кўра, суд ноябр ойи охирида Олмаота шаҳар адлия бўлимининг даъво аризаси асосида шундай ҳукм чиқарган.\nЖамоа аъзолари сунний мазҳабидаги Диний идорага аъзо бўлишдан бош тортганлари давлат рўйхатидан ўтмаганларининг асосий сабаби деган фикрда.\nАйни пайтда, Дин ишлари бўйича агентликнинг Олмаота шаҳар бўлими “Форум-18” ташкилотига мазкур жамоанинг низом ҳужжатлари “жойида бўлмагани”ни билдирди.\nДин ишлари бўйича агентликнинг Олмаота шаҳар бўлими бошлиғи Нуржона Жапаркулова бу жамоа ўз мулки ва ҳужжатларини тартибга келтирганидан кейин янги ташкилот сифатида рўйхатдан ўтиш учун мурожаат қилиши мумкинлигини айтган.\nЖапаркулова жамоа Диний идорага аъзо бўлишдан бош тортгани учун рўйхатга олинмагани ҳақидаги иддаони рад қилган.


Кадастр ҳужжати ҳам картага жойланади - zarnews.uz\nКадастр ҳужжати ҳам картага жойланади\nСмарт карта шаклидаги кадастр паспортининг янги намунаси жорий этиларкан. Бу қандай қулайликларга эга ва аввалги паспортдан қанчалик афзал?\nСмарт карта шаклидаги кадастр паспортининг янги намунаси - уй хариди вақтида ишонч комил бўлиши учун хавфсиз ва замонавий ечим. Яъни, уй харид қилишда фирибгарликнинг олдини олишда ҳам энг мақбул чора ҳисобланади.\nБугунги кунда ҳар қандай соҳада технология ўз сўзини айтмоқда. Энди кадастр соҳаси ҳам бундан мустасно эмас. Соҳада замонавий инновацион ечимлар жорий этилмоқда. Бунинг ёрқин мисоли, махсус НФС технологияли микрочипга эга смарт, яъни ақлли карта шаклидаги кадастр паспортидир.\nЯнги намунадаги кадастр паспортининг афзаллиги - барча кадастр маълумотлари бир жойда ягона маълумотлар базасида сақланади. Смарт карта ичидаги маълумотлар онлайн равишда, базага уланган ҳолда кўрилади:\n- барча кадастр маълумотлари бир жойда, тартибли, қулай шаклда, тўлиқ равишда жой олади;\n- уй-жой билан боғлиқ барча кадастр ишлари доимий равишда электрон қайд этиб борилади ва электрон кадастр тарихи вужудга келади;\n- ахборот-коммуникация технологиялари хавфсизлиги юқори савияда ташкил қилинади;\n- нотариал идораларда уй-жойни расмийлаштириш вақтида ҳужжатларни кўриб чиқиш жараёни сезиларли равишда енгиллашади.\n- смарт карта йўқолиб қолган ёки яроқсиз ҳолга келганда, масофадан туриб блокланади ва қисқа вақт ичида янги кадастр паспорти тақдим этилади;\n- геопортал билан интеграция натижасида уй-жойнинг географик майдони ва чегараси тўғрисида ўта аниқ маълумот смарт картадан жой олади;\n- махсус мобил илова орқали кадастр паспорти маълумотларини кўриш имкони яратилади. Бунинг учун смарт картани телефонга яқинлаштириш кифоя.\nМахсус НФС технологиясига эга микрочипли смарт карта кенг имкониятларга эга. Тез орада уй-жой билан узвий боғлиқ бўлган коммунал, солиқ, ипотека ва суғурта хизматларини смарт карта орқали ишлатишни йўлга қўйиш режалаштирилган.\nвилоят Ер тузиш ва кўчмас мулк кадастри давлат корхонаси матбуот хизмати.


“Бандликка кўмаклашиш марказларидан 2020 йил 1 миллиондан ортиқ фуқаро иш сўраган” – Вазир - EFFECT.UZ\n2020 йилда Бандликка кўмаклашиш марказларига 1 миллиондан ортиқ киши иш сўраб мурожаат қилган. Бу ҳақда АОКАда ўтказилаётган матбуот анжуманида Бандлик ва меҳнат муносабатлари вазири Нозим Ҳусанов маълум қилди.\n“2020 йилда пандемия муносабати билан Бандлик ва меҳнат муносабатлари вазирлигига одатдагидан кўра 2-3 баробар кўпроқ масъулият юкланди. Турли корхоналар фаолиятини тугатишга мажбур бўлди ва бунинг ортидан фуқаролар ишсиз қолди.\nЎтган йилда Бандликка кўмаклашиш марказларига 1 миллион 96 минг нафар фуқаро мурожаат қилди. Уларнинг 362 минг нафарига ишга жойлашиш бўйича кўмак берилди, 521 минг нафари вақтинчалик ҳақ тўланадиган жамоат ишларига жалб қилинди, 36 минг нафар фуқароларга деҳқончилик қилиши учун субсидиялар ажратилди, 12 минг нафар фуқарога тадбиркорлик фаолиятини бошлаш учун субсидия берилди”, дейди Ҳусанов.\nЭслатиб ўтамиз, аввалроқ Ўзбекистонда 80 мингга яқин ишсиз фуқарога нафақа тайинланиши тўғрисида хабар берган эдик.\nTeglar:Бандликка кўмаклашиш марказлари, Нозим Ҳусанов


ИнтерФУТБОЛ :: "Сурхон" стадиони ҳам чакки эмас, аммо...\n"Сурхон" стадиони ҳам чакки эмас, аммо...\nҲамма билади, “Сурхон” Суперлига йўлланмасини қўлга кирита олмади. Бироқ жамоанинг уй аренасида жуда катта ишлар амалга оширилган. Баҳоргача мана бу стадион ажойиб кўринишга келиши катта эҳтимол.\nАлбатта, биринчи ўринда спорт принциплари. Уни охиригача ҳимоя қилиш шарт. Бироқ лицензиялаш талаби ҳам борки, клублар унинг ҳам ижросини бажариши лозим. Нега вақтлироқ айтмадиларинг демасликлари учун ҳам 2018 йилдан буён ПФЛ майдонлар ва академиялар масаласини кўтариб келади. Шу чемпионат якунига етмай туриб, 2019 йилги мавсум талаблари клубларга юборилди, демак, вақт етарли.\nБаъзи вилоятлардан футбол мухлислари чиқиб, қарғашлари, қарғиш қаттиқ уриши, ПФЛ талаби жуда юқори экани ҳақида айтишяпти. Шу энергияни улар ўз жамоаларини жонлантиришга, ундан янгиликларни талаб қилишга сарфлашса, футбол олдинга юради. “Майдоннинг аҳволини қара”, дейишни биляптими кимдир, демак майдонни яхшилаш учун қўйилган талаб ҳам ҳимоя қилиниши керак.\nШу вақтгача ПФЛ комиссияси февраль охирида стадионларга бориб, номигагина “уни тўғрила, буни тўғрила”, деган ва стадионни рўйхатга олаверган. Энди ундай бўлмайди, ҳаракатни бошламаган клуб февралга қолмаёқ жойи қаерда эканини аниқлаб олади. Биринчи навбатда майдон ва академия масаласи, ундан кейин янги футболчилар ва ҳоказо.\nАйтганча, “Сўғдиёна” ва АГМК клублари Суперлигада жон сақлаб қоладими ёки йўқ — 3-4 декабрь кунлари аниқ бўлади. Ўтиш ўйинларига мамлакатнинг айни вақтдаги энг яхши майдонлари — “Пахтакор” ҳамда “Локомотив” мезбонлик қилади.\nКеласи мавсумда майдони талабга жавоб бермайдиган клублар чемпионатга қўйилмайди. Клублар раҳбарияти бундан яхши хабардор. Айни вақтда фақатгина Наманганнинг “Навбаҳор” клуби ҳаракат бошлаган. Жамоа раҳбарияти “Насаф” майдонини ажойиб кўринишга келтирган мутахассислар билан ишлаяпти. Воқеалар ривожини кузатиб борамиз.


Ўзбекистон аҳолиси йил бошидан буён қанчага кўпайди? — Review.uz\nЎзбекистон аҳолиси йил бошидан буён қанчага кўпайди?\nДавлат статистика қўмитаси Ўзбекистон Республикасининг доимий аҳолиси сони 2020 йил 1 апрель ҳолатига кўра қанчага кўпайгани ҳақида маълумот берди. Аҳоли кўпайиши сонининг энг кўп кўрсаткичи Самарқанд вилоятига тўғри келмоқда.\nЎзбекистон Республикасининг доимий аҳолиси сони 2020 йил 1 апрель ҳолатига кўра, 34 036,8 минг кишини ташкил этиб, йил бошидан 131,6 минг кишига ёки 0,4 % га ўсди. Бу ҳақда Давлат статистика қўмитаси матбуот хизмати хабар қилмоқда.\nРеспублика ҳудудлари кесимида таҳлиллар шуни кўрсатмоқдаки, 2020 йил 1 апрель ҳолатига кўра ҳудудларнинг республика жами аҳолиси сонидаги улуши бўйича энг кўп кўрсаткич Самарқанд вилоятида 11,4 % ни ташкил этиб, кейинги ўринларда Фарғона вилоятида 11,1 % ни, Қашқадарё вилоятида 9,7 % ни ва Aндижон вилоятида 9,2 % ни ташкил этган.\nДастлабки маълумотларга асосан, 2020 йил 1 апрель ҳолатига кўра Республика доимий аҳолиси сонининг 30,8 % и меҳнатга лаёқатли ёшдан кичиклар, 58,7 % и меҳнатга лаёқатли ёшдагилар ва 10,5 % и меҳнатга лаёқатли ёшдан катталар ҳиссасига тўғри келмоқда


Маъмура Ёқубова. Интизом — юксак маънавиятнинг олтин калити - www.ziyouz.uz\nБош саҳифа Оила ва жамиятМаъмура Ёқубова. Интизом — юксак маънавиятнинг олтин калити\nЧоп этилган 12.10.2015 МуаллифZiyouz.uz\nДугонам Ноиланинг укаси Адҳамнинг инглиз тилида гапирганига кўп гувоҳ бўлганман. Ҳали ўша тил грамматикасини унча ўзлаштирмаган бўлса-да, унча-мунча жаргон сўзларни жуда яхши билади. Яқинда уларникида бўлганимда Адҳамни суҳбатга тортдим. Гап мавзуси қизларга келганда унинг баҳри дили очилиб кетди. “Синфимизга янги қиз келди. Шу десангиз, роса кетворган. Устига устак, эгнидаги таранг футболкасига “Kiss me!” деб ёзиб қўйилган”, – деди билағонлик қилиб.\n“Уни қўя тур, ўзингни футболкангдаги “I am crazy” дегани нимаси, бу ҳақоратомуз сўз эмасми?” – сўрадим ундан. “Э, бу ҳозир модадаги футболка. Устимда шунақа ёзув тургани билан аҳмоқ бўлиб қолмайман-ку”, – дея эътиборсиз жавоб берди у.\nАфсуски, кўпчилик ёшларнинг эгнидаги “замонавий кийим”ларнинг аксариятида “I love you”, “I miss you”, “Crazy baby”, “Dirty child”, “Look at my bum” деган сўзларни учратиш мумкин. Мана шу сўзлар тафаккуримизга сингиб, маънавиятимизни емириб бормаяптими? Наҳотки, одам талаффуз қилишга ҳам уяладиган шундай сўзларни кўришга мажбур этилса. Бу қандай маданият? Саволлар бисёр, бироқ натижа ўша-ўша… Мана шу каби нохуш ҳолатларнинг олдини олиш мақсадида умумтаълим мактаблари ва бошқа таълим масканларида ўқувчилар учун форма ташкил этилган ва бу ташаббус бир томондан ёшлар ўртасидаги тенгликни таъминласа, иккинчи томондан, “кўча маданияти”га берилишнинг олдини олишга хизмат қилади.\nДарҳақиқат, ўқувчи маънавиятини шакллантиришда таълим-тарбия жараёни, тарғибот-ташвиқот ишлари билан бирга, кийиниш маданияти масаласи ҳам муҳим ўрин тутади. Олинган кўплаб таклифлар асосида ҳар бир мактабга ўзининг ҳудудий хусусиятларини ҳисобга олган ҳолда, кийим дизайнини танлаш имконияти берилган. Бунда ҳудуднинг иқлим шароити, ўқувчиларнинг ёш ва физиологик ривожланиш хусусиятлари ҳамда маънавий-ахлоқий қадриятларга мослиги инобатга олиниши зарур.\n— Ўзбекистон Республикаси Халқ таълими вазирлигининг 2009 йил 14 октябрдаги 283-сонли буйруғи билан «Умумий ўрта таълим мактабларининг ички тартиб-қоидалари» тасдиқланган. Унинг 3.4-бандида мактаб уставида белгиланган тартибда ўқувчилар формада ўқишга келиши, жумладан, ўқувчиларнинг кийим боши тоза ва озода бўлиши, ўқувчи қизларнинг сочлари текис турмакланган бўлиши, калта юбка ва олди ҳаддан ташқари очиқ кўйлак киймаслик, таълим муассасаси ҳудудида пардозсиз юриш, ўғил болаларнинг сочлари текисланган, мактабга шортик ва майкада, тиззаси йиртилган шим, ғарбнинг жангари филм қаҳрамонлари акс эттирилган кийимларда келмаслик каби талаблар қўйилган, — дейди Халқ таълими вазирлиги Маънавий-ахлоқий ва таълим бўлими бош мутахассиси Равшан Эргашев. — Шунга асосан 2009- ўқув йилида мактаб формаси ташкил этилиб, республикамизнинг турли ҳудудларида жорий этила бошланди.\nСуҳбатдошимиз берган маълумотларга қараганда, мактаб ўқувчиларининг формаси учун қуйидаги аниқ талаблар қўйилган:\nЎғил болалар учун: тўқ рангли шим, оч рангдаги кўйлак, тўқ рангдаги костюм, галстук сипо, бежирим андозада тикилган, тоза ва дазмолланган бўлиши керак.\nҚиз болалар учун: тиззадан юқори бўлмаган тўқ рангдаги юбка ва оч рангдаги кофта, тўқ рангдаги костюм сипо, бежирим, ўта тор ёки кенг бўлмаган, ортиқча безаклардан холи, тоза ҳамда дазмолланган бўлиши лозим. Сочлар икки ёки битта қилиб турмакланган, пардоз-андозлардан холи ва тақинчоқлар меъёридан ошмаслиги керак.\nЮқоридагилардан кўриниб турибдики, бир хиллик, албатта, барча меъёрий талабларни ҳисобга олган ҳолда таъминланяпти. Кўпчилик ўқувчилар, баъзан ота-оналар орасида ҳам “У мумкин, буниси мумкин эмас” деган баҳслар қулоққа чалиниб туради. Бундай одамлар мактаб формасига ўтиш муносабати билан қўйилган талабларни синчиклаб ўқимаган ёки ўрганишмаган кўринади.\nМасаланинг нозик томони, баъзи ўқувчиларда унинг моҳиятини тушунмаганлиги боис, ҳамма кийган кийимни кийиш ёки тенгдошлари билан бир хил бўлиб юришга истак ҳамиша ҳам бўлавермайди. Улар мактаб формасини кийганда ҳам “ажралиб” туришга ҳаракат қилишади. Бу ҳолат, айниқса, юқори синфларда кўпроқ кузатилади. Айрим ота-оналар орасида эса “Мени қизим ҳамма кийган кийимни киймайди. Кийганда ҳам ҳеч кимда йўқ, энг қиммат матодан тиктириб бераман” дейдиганлари ҳам топилиб туради. Ваҳоланки, бу ҳол бошқа бир ўқувчида ҳавас, баъзи шароити оғирроқ ўқувчиларда қандайдир ўксиниш ҳиссини туғдириши мумкин.\n— Мактаб нимаси билан қадрли? Биринчи навбатда, тартиб-интизоми билан. Умуман мактабда ўқитиш тизими тартиб асосига қурилган. Маълумки, ёши тенг болалар бир синфда ўқишади. Улар ҳаммаси бир хил дарсликлардан фойдаланишади. Дарсларга бир пайтда кириб, бир пайтда танаффусга чиқишади. Бир дарс мобайнида уларнинг ҳаммаси бир фанни ўрганишади ва ҳоказо. Буларнинг аксини бир тасаввур этиб кўринг-чи: дейлик, ота-она райига бориб, ўқувчига истаган кийим-кечак кийишига қаршилик қилинмаса, юқорида таъкидланган дарсларга ҳам муносабат ўзгариши ҳеч гап эмас. Тасаввур қилинг: ҳар хил ёшдагилар бир синфда, кимдир дарснинг ярмида кириб келса, бошқаси чиқиб кетса, кимдир тарих ўқиса, ёнидагиси математика билан банд… Бунда маънавиятнинг олтин калити — интизом қаерда қолади? Хўш қай бири маъқул – тартибли ўқишми ёки… Худди шундай бир хил кийимда мактабда ўқишга қатнаш ҳам ўша мактаб тартиб-қоидаларининг бир бўлаги! Мактаб формасига жиддий муносабатда бўлиш керак, — дея ўз фикрларини биз билан ўртоқлашди меҳнат фахрийси Азиза опа Абдунабиева.\nАслида, инсоннинг мартабаси, қадри кийим билан ўлчанмайди. Эсимда, сўнгги қўнғироқни тарих ўқитувчимиз Шоира Ибрагимованинг таклифи билан бизнинг синф форма-фартукда кутиб олганди. Кўпчилик бошқача, безакли либосларни олдиндан олиб қўйгани боис бошида қаршиликлар бўлди. Бироқ “9-А” синфи ўша куни “Сўнгги қўнғироқ” тадбирига — сўнгги бор тўлиқ мактаб формасида чиқди. Ҳатто ўшандаги суратларимиз ҳалигача мактабимизда намуна сифатида осиғлиқ турибди. Ҳозир шаҳримиздаги деярли барча умумтаълим мактаблари оқ-қора рангдаги формага ўтишган. Бу фикрнинг исботини Чилонзор туманидаги 173-, Учтепадаги 44-, Мирзо Улуғбек туманидаги 112-, Олмазор туманидаги 243-сонли мактабларда кўрдик. Йўлимизда учраган ўқувчидан форма хусусида сўраганимизда, улар: “Барча дўстларим мана шунақа услубда кийинишади”, дея кийимига ишора қилишди.\nАслидаям, мактаб — “модалар намойиши” эмас. У том маънода тарбия маскани. Ўқувчи тарбияни нафақат ўқитувчисидан, балки ён атрофидаги ўртоқлари ва ён атрофидаги муҳитдан ҳам олади.\n— Иш юзасидан мактабларга борганимда ўқувчиларнинг формада юришлари жуда чиройли кўриниши билан бирга, уларнинг тартибли бўлишлари, ўзларини жамоат жойларида тутишлари ва ҳаттоки йўлакларда юришларига ҳам таъсир этишини кўрдим. Формада ўқувчи қаддини тик тутиб юради, ўқувчининг маълум бир тартиб-қоидага риоя этишни ақлан ҳис этади, — дейди Юнусобод тумани халқ таълими бошқармаси ходими Жасур Ўринбоев.\nМаиший манфаатлар “оммавий маданият”ни келтириб чиқаради. Оммавий маданият эса асл қадриятларни емира бошлайди. Натижада миллат шаънига доғ бўлиб тушадиган ёт унсурлар пайдо бўлади. “Оммавий маданият”нинг асосий кўринишлари мақоламиз бошланишида келтирилган ҳолатлардаги кийинишда ҳам намоён бўлади.\n…Ҳар куни университетга борадиган йўлимда бир мактаб бор. Унинг ёнидан ўтаётиб, мактабдаги оқ-қора рангдаги мактаб формасида қалдирғочдай тизилиб келаётган кичик синф ўқувчиларига назар соламан. Армонларсиз, шодон юрган ўқувчилик кезларимдаги каби формани яна бир кийсам эди, деган ўй хаёлимдан ўтади.\n← Аввалги Аввалги Сакен Сейфуллин (1894-1938)\nКейинги → Кейинги: Абдулла Аҳмад. Ёт (ҳикоя)


Англия ва Бельгия стартда. Навбатдаги уриниш\nJune 18, 2018, 4:47 p.m. 2852\nБугунги 3 ўйин Нижний Новгород, Сочи ва Волгоград шаҳарларида бўлиб ўтади. F гуруҳининг яна икки вакили Жанубий Корея ҳамда Швеция ўзаро тўқнашса, G гуруҳида Англия-Тунис ҳамда Бельгия-Панама жуфтликлари.\nЖаҳон чемпионатининг бешинчи кунидаги илк ўйин Тошкент вақти билан соат 17:00да «Нижний Новгород» стадионида бошланади. Шведлар турнирга Италияга қарши ўтиш ўйинлари орқали чиқишганди. Бу терма жамоа 12 йил ичида илк марта мундиалда қатнашмоқда. Швед футболининг кейинги даврдаги асосий юлдузи Златан Ибраҳимович таркибда эмас, у икки йил муқаддам, Швеция саралаш босқичини 3 ўйинда 1 очко олган ҳолда ўта муваффақиятсиз бошлаганида халқаро фаолиятини якунлаганди.\nКорейсларнинг кичик айёрлиги\nЖанубий Корея термаси учун бу тўққизинчи мундиал ҳисобланади. Аммо бу жамоа 32 йил ичида фақат икки марта гуруҳдан чиқа олган, 2002 йилги жаҳон чемпионатида (Япония ва Жанубий Корея мезбонлик қилган) Гуус Ҳиддинк бошқарувидаги корейслар тўртинчи ўринни эгаллашган. ЖЧ-2010 турнирида эса Жанубий Корея нимчорак финалда уругвайликларга ютқазган. 4 йил муқаддам Бразилия майдонларидаги турнирда Жанубий Корея Россия, Бельгия ва Жазоир терма жамоалари билан битта гуруҳдан жой олишган, плей-оффга Бельгия ва Жазоир йўл олганди.\nЖамоанинг асосий юлдузи - «Тоттенҳэм» ҳужумчиси Сон Хин Мин ҳисобланади. Терманинг аксар футболчилари К-лигада ёки Япониядаги жамоалар сафида тўп суради. 29 ёшли сардор Ки Сон Ён учинчи мундиалига келган, у ҳам АПЛ жамоаси - «Суонси» шарафини ҳимоя қилади.\nЖанубий кореяликлар устози Син Тхе Ён бир кун олдинги машғулотларда шведларни чалғитиш учун футболчиларнинг рақамини алмаштирди. У европаликлар осиёликларни фақат футболкаларидаги рақамлари орқали ажратишини ҳисобга олган ҳолда шундай йўл тутган. Унинг фикрича, энди рақиблар у қайси футболчиларни асосий таркиб учун тайёрлаётганини аниқлай олмайди.\nШвеция-Жанубий Корея ўйинини сальвадорлик Хоэл Агилар бошчилигидаги ҳакамлар бошқаришади. Бир кун олдин ушбу гуруҳдаги биринчи учрашув Германия ва Мексика ўртасида ўтказилиб, унда америкаликларнинг қўли баланд келганди - 1:0.\nТошкент вақти билан соат 20:00да G гуруҳи учрашувлари бошланади. Сочидаги «Фишт» стадионида Бельгия Панамани қабул қилади. Бельгияликлар бу сафарги турнирда ҳам «қора тойчоқ» вазифасини бажариши кутилмоқда. Бу таркибда турнир ярим финалига қадар етиб бориш салоҳияти мавжуд. Панама эса жаҳон чемпионатларида дебют қилмоқда, панамаликлар ҳеч қачон бу даражадаги мусобақада иштирок этишмаган, йўлланмани уларга АҚШ «совға» қилганди, ҳал қилувчи ўйинда АҚШ Тринидад ва Тобагога ютқазганди, ҳолбуки бу ўйиндаги дуранг ҳам америкаликларга кифоя қиларди.\nПанама таркибида битта ҳам таниқли футболчи йўқ, мураббий 62 ёшли колумбиялик Эрнан Гомес, у ўз вақтида ватани терма жамоасини, шунингдек Эквадорни мундиалга олиб борган. 2002 йили эквадорликлар ҳам ўз тарихларида илк марта жаҳон чемпионатида ўйнашганди.\nПанаманинг энг ёрқин футболчиси - МЛС жамоаси «Сиэтл» сафида тўп сурадиган ҳимоячи Роман Торрес ҳисобланади. Айнан у охирги турда жаҳон чемпионати йўлланмасини таъминлаган гол муаллифи бўлганди. КОНКАКАФ саралашидаги 10 ўйинда Панама атиги 9 гол урган.\nБельгиягнинг таркиби эса юлдузлар билан тўлган: Тибо Куртуа, Кевин де Брюйне, Эден Азар, Ромелу Лукаку, Янник Карраско, Дрис Мертенс, Аднан Янузай - бельгияликларнинг «олтин авлоди» яна бир бор ўзини кўрсатишга уриниб кўради. 2016 йилги Европа чемпионатида бу юлдузли таркибни чорак финалда Гарет Бэйл бошчилигидаги уэльсликлар тўхтатишганди (1:3), ЖЧ-2014 эса шу босқичда Лионель Месси бошчилигидаги аргентиналиклар устун келишганди (0:1). Ҳозирги таркибда барчасини тўғрилаш учун имконият бор, 4 йил аввалги таркибнинг 15 футболчиси ҳозирги таркибга ҳам киритилган.\nБельгиянинг испаниялик бош мураббийи Роберто Мартинеснинг ягона муаммоси ҳимоя. Томас Вермален ва Венсан Компани айни вақтда жароҳатда.\nЎйинни замбиялик Женни Сиказве бошқаради.\nАнглиянинг навбатдаги уриниши\nСоат 21:00да Волгоградда Англия ва Тунис ўртасидаги учрашув бошланади. Англияликлар бир неча ўн йиллардан буён саралаш босқичини ишонч билан ўтказиб, ҳар сафар турнирга фаворит сифатида ташриф буюради ва финал босқичида муваффақиятсиз иштирок этади. Англия 1966 йилда ўз уйида ўтказилган жаҳон чемпионатида ғолиб бўлган, 1990 йили тўртинчи ўринни эгаллаган, ЖЧ-2002 ва ЖЧ-2006 турнирларидаги иштирок чорак финалда якунланган.\nАнглия терма жамоаси тўлиғича Англия премьер-лигаси вакилларидан иборат. Жамоанинг асосий ҳужумчилари Ҳарри Кейн ва Жейми Варди, сардор «Тоттенҳэм» сафида якунланган мавсумда 30 гол урди, Варди 20 гол билан кифояланди.\n2014 йилги жаҳон чемпионатида инглизлар гуруҳда қолиб кетишганди, 2016 йилги Европа чемпионатида Англия нимчорак финалда исландларга ютқазди, шу ўйиндан кейин фахрийлар Жо Ҳарт ва Уэйн Руни терма жамоадаги фаолиятини якунлаганди.\nТунис терма жамоаси 2002 йилдан буён илк марта жаҳон чемпионатига чиққан. Тунисликлар ҳисобида жами 5та мундиал бор, улар бирон марта ҳам гуруҳдан чиқа олишмаган. 40 йил муқаддам Аргентинанинг Росарио шаҳрида тунисликлар ўз тарихларида мундиаллардаги ягона ғалабани қўлга киритишганди, ўшанда Мексика 3:1 ҳисобида мағлуб этилган. Шундан кейинги 11 учрашувда 4 дуранг ва 7 мағлубият қайд этилган.\nТунис терма жамоасини маҳаллий мутахассис Набил Маалул бошқармоқда, терма жамоа сардори Саудия Арабистонининг «Ал-Батин» клубининг 33 ёшли дарвозабони Аймен Матлути ҳисобланади, энг машҳур футболчиси «Ренн» клуби аъзоси Ваҳоб Ҳазри ҳисобланади.\nТунис ва Англия учрашувини колумбиялик Вилмар Ролдан бошқариб боради.\n15 Ноябрь 1769\n15 Ноябрь 375\n15 Ноябрь 810\n15 Ноябрь 1009\n15 Ноябрь 1284\n15 Ноябрь 8133\n14 Ноябрь 23977\n15 Ноябрь 16518


Рейно синдроми » Тиббий психология – Расмий сайт\nЯнгиликлар » Энциклопедия » Рейно синдроми\nРейно синдроми – периферик артерияларнинг пароксизмал спазми сабабли қўл панжаларида (кам ҳолларда, оёқ панжаларида) пайдо бўладиган ишемик синдром. Периферик артериялар спазми, асосан, совуқ таъсирида ёки эмоционал стресс сабабли пайдо бўлади. Спазм пайтида панжа ва бармоқлар оқариб кетади. Спазм ўтиб кетгандан сўнг цианоз ривожланади. Цианоз ривожланиши капилляр ва веналарнинг кенгайиши билан боғлиқ. Рейно синдромининг тарқалганлиги умумий популяцияда 3-5 % ни ташкил қилади. Касаллик 20-40 ёшларда, баъзида ўсмирлик ёшида ҳам бошланади. Эркакларга қараганда аёллар 5 баробар кўп касалланишади.\nЭтиологияси ва патогенези. Рейно синдромининг идиопатик ва симптоматик турлари фарқланади. Идиопатик Рейно синдроми 70-80 % ни ташкил қилади ва у Рейно касаллиги деб аталади Рейно касаллиги сабаби ҳанузгача номаълум. Унинг ривожланишида наслий омилларга катта урғу берилади. Рейно касаллигида периферик артериялар зарарланмайди, балки уларни иннервация қилувчи вегетатив марказлар дисфункцияси кузатилади.\nСимптоматик (иккиламчи) Рейно синдроми бошқа бир кассалликларнинг клиник синдроми сифатида намоён бўлади. Симптоматик Рейно синдроми 20-30 % ни ташкил қилади. Бу синдром, кўпинча бириктирувчи тўқима касалликлари (СҚБ, склеродермия) ва периферик артериялар патологияси (облитерацияловчи артериит), специфик вирусли инфекциялар, туннел синдромлар, эндокрин касалликлар ва вибрацион касаллик сабабли ривожланади. Қон томирларни иннервация қилувчи симпатик марказлар ёки периферик артерияларнинг бевосита зарарланиши билан кечувчи ҳар қандай касалликлар Рейно синдромини юзага келтириши мумкин. Ўмровости ёки елка артериялари стенози бир томонлама Рейно синдромига сабабчи бўлади.\nКлиникаси. Рейно синдроми хуружлари 3 босқичда намоён бўлади.\n1-вазоспазм хуружлари босқичи. Тўсатдан пайдо бўлган вазоспазм сабабли қўл панжалари ва бармоқлар оқариб кетади ва жуда совуқ бўлади. Вазоспазм хуружини бемор қуйидагича таърифлайди: “Қўлларим тўсатдан оқ мармардек оқариб, музлаб қолади ва увишиб қаттиқ оғрийди. Қўлларимни совуқ сувга урсам, бу хуружлар дарров пайдо бўлади”. Беморнинг бундай шикоятлари Рейно синдроми учун жуда хос. Симптомлар симметрик тарзда намоён бўлади. Вазоспазм хуружлари оёқ панжалари, бурун-лаб атрофи ва қулоқларда ҳам кузатилади. Улар қаерда кузатилса, ўша ерда оғриқ ва парестезиялар пайдо бўлади. Вазоспазм хуружи 15-30 дақиқа давом этади, баъзида бир соатгача чўзилади.\n2-маҳаллий цианоз босқичи. Вазоспазм босқичи ўтгач, маҳаллий қон айланиш яна тикланади, оғриқ ва парестезиялар барҳам топади. Бироқ вазоспазм хуружи пайтида ривожланган ишемик гипоксия ва териости веналари парези сақланиб қолади. Бунинг натижасида аввал оқарган жойларда цианоз пайдо бўлади, яъни тери кўкимтир-сиёҳранг тусга киради.\n3-гиперемия босқичи. Бироз вақт ўтгач, тери кўкимтир-сиёҳ рангдан кўкимтир-қизғиш тусга киради, яъни маҳаллий гиперемия ривожланади. Бунинг сабаби – артерияларнинг кенгайиши ва кислородга бой бўлган қоннинг оқиб келишидир. Гиперемия кузатилган соҳаларда пулсация қилувчи оғриқлар вужудга келади.\nШундай қилиб, Рейно синдроми хуружлари тери рангининг 3 босқичли ўзгаришлари билан намоён бўлади, яъни оқариш – кўкариш – қизариш. Типик тарзда кечувчи Рейно синдромида тери ранги 3 босқичда ўзгаради. Ҳатто тери рангининг 3 босқичли ўзгаришига қараб, Рейно синдроми ташхиси ҳеч қандай гумонсиз қўйилади:\nсовуқ таъсири остида дастлаб тери ранги оқарса (1-босқич), кейин цианотик тусга кирса (2-босқич) ва ундан сўнг гиперемия (3-босқич) ривожланса – бу аниқ Рейно синдроми.\nсовуқ таъсири остида дастлаб тери ранги оқарса (1-босқич), кейин цианотик тусга кирса (2-босқич) ёки фақат оқариш кузатилса – бу Рейно синдроми бўлиши мумкин.\nҚиёсий ташхис. Қиёсий ташхис, асосан, облитерацияловчи эндартериит, қорин аортаси касалликлари, васкулитлар, вегетосенсор полиневропатиялар, периферик вегетатив етишмовчилик, токсик-метаболик ангионейропатиялар ва бириктирувчи тўқиманинг систем касалликлари билан ўтказилади. Рейно синдроми ушбу касалликларнинг клиник синдроми сифатида намоён бўлиши ҳам мумкин.\nДавоси. Рейно синдроми этиологияси қандай бўлишидан қатъи назар беморларга қуйидаги кўрсатмалар берилади.\nСовуқда қолиб кетмаслик, яшайдиган ва ишлайдиган жойларнинг иссиқ бўлишини таъминлаш. Совуқ сувга қўл урмаслик, сой ёки совуқ ҳовузларда чўмилмаслик.\nИссиқ кийиниш, иссиқ пайпоқ кийиш ва қўлқоп тақиб юриш.\nЧекиш, спиртли ичимликлар ва кофеин сақловчи ичимликлардан воз кечиш.\nЭмоционал стресслардан ўзини эҳтиёт қилиш.\nВазоспазм хуружи пайтида қўлларни илиқ сувда ювиш ёки бир-бирига ишқалаш ёки қўлтиқ остига тиқиб иситиш ва ҳ.к.\nВазоконстрикция чақирувчи дорилар, яъни симпатомиметиклар, клонидин, эрготаминларни қабул қилмаслик.\nБемор юқорида кўрсатилган тавсияларга амал қилса, Рейно синдроми хуружлари анча енгил кечади.\nДорилар билан даволаш. Асосан, вазодилататорлар ва гемокоагуляцияни яхшиловчи дорилар тавсия этилади. Калций каналларини қамалга олувчи дорилар юқори даражада вазодилатация таъсирига эга. Бу мақсадда нифедипин ва амлодипин каби дорилар танланади. Нифедипинни 10-20 мг дан кунига 3 маҳал ичиш буюрилади. Нифедипин тез таъсир қилувчи хусусиятга эга. Бу дори вазоспазмни 15-20 дақиқа ичида бартараф этади. Нифедипинни профилактик дозаларда қабул қилиб юриш совуқ таъсири остида юзага келадиган вазоспазм хуружларининг олдини олади.\n. Шунингдек, амлодипин 5-10 мг, исрадипин 2,5-5 мг ва фелодипин 10 мг каби дорилар ҳам самаралидир. Вазоконстрикцияни бартараф этиш учун симпатолитиклардан (празозин) ҳам фойдаланилади. Простагландинлар (алпростадил, илопрост) ҳам антиагрегант, антиоксидант ва вазодилатация қилувчи таъсирга эга бўлганлиги учун Рейно синдромида кўп қўлланилади. Алпростадил (вазапростан) 20-40 мкг миқдорда натрий хлорнинг 200 мл физиологик эритмасида 10 кун мобайнида венадан томчилатиб юборилади. Вазопростан узоқ вақтгача вазоконстрикцияни бартараф этади ва олдини олади.\nПентоксифиллин (трентал) кучли антиагрегация ва енгил вазодилатация хусусиятига эга. Пентоксифиллин 200-300 мг дан натрий хлор ёки глюкозанинг физиологик эритмасида венадан томчилатиб юборилади. Кейин уни 1-2 ой мобайнида ичиш учун буюрилади.\nРейно синдромида, умуман периферик артериялар спазмида ксантинол никотинат ҳам кўп қўлланилади. Бу дори венадан томчилатиб юборилиши, мушак ичига қилиниши ёки таблетка кўринишида узоқ вақт ичиш тавсия этилиши мумкин. Ксантинол никотинат вазоспазмни бартараф этади, периферик қон айланишни меъёрлаштиради, артериялар метаболизмини яхшилайди. Дори 10-15 кун мобайнида инъекция кўринишида тавсия этилади, кейин эса 150 мг ли табл. кунига 3 маҳал ичишга буюрилади.\nХирургик даволаш. Консерватив даволаш муолажалари самарасиз бўлса, хирургик усуллар, яъни локал дигитал симпатэктомия ўтказилади. Бироқ симпатэктомия ҳар доим ҳам кўзланган натижани бермайди.\nПрогноз. Бироқ бирламчи ва иккиламчи Рейно синдромларида прогноз турлича бўлиши мумкин. Рейно синдроми узоқ йиллар давом этувчи сурункали касаллик бўлиб, беморнинг нормал ҳаёт кечириши учун анча қийинчилик туғдиради. Соғлом турмуш тарзига амал қилиб, врач назоратида турган беморда касаллик енгил кечади.\nҚўшилган: 15:53 / 16-04-2021 Ўқилди: 51


4 мураббий, 5 та гол ва тезкор камбэк. БАА — Ўзбекистон ўйинидан фотогалерея\n01:18 / 20.01.2020\nЎзбекистон U-23 жамоаси Осиё чемпионатининг яримфинал йўлланмасини қўлга киритди. Чорак финалда Друлович жамоаси БААга 5 та гол уриб ғалаба қозонди.\nЎйин футболчиларимиз учун қийин бошланди, чунки аввалига БАА ҳисобни очди. Зайд ал Амири 13-дақиқада дарвозабон билан яккама-якка чиқиб узоқ бурчакни аниқ нишонга олди. Бу гол пишиб келаётганди десак, хато бўлмайди. Чунки БАА голгача кўп ҳужум уюштирган ва Абдувоҳид Неъматовни дастлабки 5 дақиқа ичида 3 марта сейв қилишга мажбур қилганди.\nАммо йигитларимиз қийин вазиятдан чиқиб кета олишди. Аввалига Илҳом Алижонов чап оёқда супер гол уриб ҳисобни тенглаштирди. Унга Ойбек Бозоров ассистентлик қилди. 26-дақиқада эса Ислом Қобилов Ойбек Бозоровга қарши қўполлик учун белгиланган пенальтини голга айлантирди. Бу Ойбекка қарши қўполлик учун белгиланган иккинчи пенальти эди. Хитой билан ўйинда ҳам Ойбек рақибни қўполлик ишлатишга мажбур қилганди.\nЎйиндаги учинчи голни эса Ойбекнинг ўзи урди. Мусобақа кашфиётига айланаётган Бозоров 25 метрлар чамасидан кучли зарба йўллаб олис бурчакни аниқ нишонга олди. Шу тариқа футболчиларимиз биринчи бўлимнинг ўзида камбэк қилиб ҳисобда олдинга чиққан ҳолда танаффусга чиқиб кетишди. Иккинчи бўлимда ҳам тўп назоратини рақибга бермаган футболчиларимиз яна иккита гол уришди.\nАввалига Жасур Яхшибоев мусобақадаги илк голини урган бўлса, 90+4-дақиқада Нурилло Тўхтасинов якуний натижани ўрнатди. Дарвоқе, Жасурнинг голига айнан Тўхтасинов ассистентлик қилди. «Бунёдкор» футболчиси 3 та ўйинда захирадан ўйинга қўшилиб иккита гол урди ва битта голга ассистентлик қилди. Шу тариқа Ўзбекистон ўйинда йирик ҳисобда ғалаба қозонди.\nБу баҳсдан аввал бир шов-шувли воқеа содир бўлди. Вадим Абрамов ва Рўзиқул Бердиевлар кутилмаганда Таиландга келишди. Ўзбекистон U23 жамоаси асоси «Бунёдкор» ва «Насаф» футболчиларидан ташкил топган, шу боис бу жамоа мураббийлари Таиландга гўёки шогирдларини руҳлантириш учун олиб келинди. Мухлислар бу борада турли фикрларни билдириб жамоада энди тўртта мураббий (Друлович, Ҳайдаров, Абрамов, Бердиев) бор деб ҳазил ҳам қилишди. Аммо бу баҳсдаги ғалабани чинакам Друловичники десак бўлади. Бердиев ва Абрамов чиндан футболчиларга кўрсатма беришгани йўқ, фақат қўллаб-қувватлашди. Друлович эса таркибдаги ҳеч қандай ўзгаришсиз натижани яхшилай олди.\nЭнди футболчиларимиз 22 январь куни Саудияга қарши финал йўлланмаси учун баҳс олиб боришади. Бу ўйиндаги ғалаба Токио олимпиадасига ҳам йўлланма беради. Ҳозирча эса БАА — Ўзбекистон ўйинидан тайёрланган фотогалереяни томоша қилишингизни тавсия қиламиз.\n18:40 / 22.12.2019


Чехия Рамзон Қодировнинг тулпорлари ғалабасидан оладиган даромадларни музлатиб қўяди\n00:02 / 23.06.2015\nЧеченистон раҳбари Рамзон Қодиров Чехияда бўладиган мусобақаларда ўзининг пойга отлари ғалабасидан оладиган даромадини ололмайди, деб хабар бермоқда “ТАСС” ахборот агентлиги.\n“Бу фаолиятдан олинадиган барча даромадлар мулкни бошқариш ва сақлаш учун ишлатилади. Агар даромадлар сарф-харажатлардан кўпроқни ташкил қилса, улар санкцияга тушган субъектга берилиши мумкин эмас. Бу даромадлар Чехия ҳудудида музлатиб қўйилади”, деб айтилди Чехия Молия вазирлигида.\nПрага бу чора-тадбирни Чехияда ўнлаб пойга отларига эгалик қилувчи Қодировга нисбатан индивидуал санкцияларнинг узайтирилиши билан тушунтирди. 2014 йил апрелда Чеченистон раҳбарига тегишли отлар нуфузли пойгаларда ғолиб бўлган эди.


Россия Ҳиндистонни қуроллантирмоқда\nБасира Россия президенти Владимир Путиннинг Ҳиндистон Бош вазири Манмоҳан Сингҳ билан Москвадаги учрашуви чоғида икки давлат ўртасидаги ҳарбий ҳамкорлик юзасидан ҳам шартнома имзоланди.\nАйрим маълумотларга кўра, мазкур шартнома бўйича бир неча йил давомида Россия Ҳиндистонга қарийб 12 миллиард долларлик ҳарбий техника етказиб беради. Жумладан, мазкур ҳужжат Ҳиндистонга қирувчи самолётлар етказиб берилишини ҳам кўзда тутади.\nҲиндистон Марказий Осиёда жойлашган ҳарбий базалардан биридан Россия билан ҳамкорликда фойдаланиши мумкинлиги ҳақидаги маълумотлар ҳам ўз тасдиғини топаётган кўринади.\n6 декабрь куни Россия мудофаа вазири Сергей Иванов Тожикистондаги Айний ҳарбий базасидан Россия ва Ҳиндистон ўзаро ҳамкорликда фойдаланиши мумкинлигини билдирди. Айни пайтда бу база ҳиндистонликлар томонидан таъмирланмоқда.\nРоссиялик ҳарбий эксперт Павел Фельгенгауэр Тожикистондаги ҳарбий базадан Ҳиндистон қандай қилиб фойдалана олиши мумкинлиги ўзи учун мавҳум эканини таъкидлади.\n“Бу ҳолат турли муаммоларни пайдо қилади. Ҳиндлар бу базадан фойдаланиш учун Покистон ёки Хитой ҳаво ҳудудидан учиб ўтиши лозим. Бошқа йўл билан училадиганда ҳам бу Покистонга маъқул бўлмайди. Умуман, ҳозир қандай фойдаланиш ҳақида сўз бораётгани ҳам тушунарсиз”, - деди П.Фельгенгауэр.


1. (Эй Муҳаммад алайҳис-салоту вас-салом), дарҳақиқат, Биз сизга очиқ-равшан фатҳ-ғалаба ато этдик.\nТоки Аллоҳ сизнинг гуноҳингиздан илгари ўтган ва кейин кел(ади)ган нарсалар (барча гуноҳларингиз)ни мағфират қилиши учун ва сизга Ўз неъматини комил қилиб бериб, сизни Тўғри Йўлга ҳидоят қилиши учун\n3. ҳамда Аллоҳ сизга қудратли ёрдам бериши учун (сизга очиқ фатҳ ато этдик).\n4. У (Аллоҳ) ўз иймон-ишончларига яна ишонч қўшишлари учун мўминларнинг дилларига сакинат-ором туширган Зотдир. Осмонлар ва Ер қўшинлари (яъни, коинотдаги барча жонзот ва кучлар) ёлғиз Аллоҳникидир. Аллоҳ билим ва ҳикмат эгаси бўлган Зотдир.\nУ мўмин ва мўминаларни остидан дарёлар оқиб турадиган, улар мангу қоладиган жаннатларга киритиш учун ва улардан ёмонлик-гуноҳларини ўчириш учун (уларнинг дилларини Ўзи буюрган, кофирларга қарши жиҳод қилиш каби ҳукмлардан таскин-ором оладиган қилиб қўйди). Ва бу Аллоҳ наздида улуғ бахт бўлди.\nВа Аллоҳ ҳақида (У Ўз пайғамбарига ва мўминларга ғалаба бермайди, деб) ёмон гумон қилгувчи мунофиқ ва мунофиқаларни ҳамда мушрик ва мушрикаларни азоблаш (учун мўминларни уларга қарши жиҳод қилишга буюрди). Уларнинг устига ҳалокат балоси тушгувчидир. Аллоҳ улардан дарғазаб бўлди, уларни лаънатлади ва улар учун жаҳаннамни тайёрлаб қўйди. Нақадар ёмон жойдир у!\n(Эй Муҳаммад алайҳис-салоту вас-салом), дарҳақиқат, Биз сизни (Қиёмат Кунида барча умматлар устида) гувоҳлик бергувчи, (мўминларга жаннат ҳақида) хушхабар элтгувчи ва (у кофирларни дўзах азобидан) огоҳлантиргувчи қилиб юборгандирмиз.\n(Эй инсонлар, Биз бу пайғамбарни) сизлар Аллоҳга ва Унинг пайғамбарига иймон келтиришларингиз учун ва У зотни улуғлаб, эҳтиром қилишларингиз ҳамда эрта-ю кеч Уни поклаб, тасбеҳ айтишларингиз учун (юбордик).\n10. (Эй Муҳаммад алайҳис-салоту вас-салом), дарҳақиқат, сизга байъат-қасамёд қиладиган зотлар ҳеч шак-шубҳасиз, Аллоҳга байъат қилурлар. Аллоҳнинг қўли уларнинг қўллари устида бўлур. Энди ким (ўз қасамёдини) бузса, бас, у фақат ўз зиёнига бузур. Ва ким Аллоҳ билан аҳд-паймон қилган нарсасига вафо қилса, у ҳолда (Аллоҳ) унга улуғ ажр-мукофот ато этур.\n(Эй Муҳаммад алайҳис-салоту вас-салом), ҳали (Мадинага қайтганингиздан кейин) сизга аъробийлардан бўлган (сиз билан бирга Умра сафарига чиқмасдан) қолган (мунофиқ) кимсалар «Бизларни мол-мулкларимиз ва аҳли-оилаларимиз машғул қилиб қўйди, (шунинг учун сен билан бирга сафарга чиқа олмадик). Энди ўзинг бизлар учун (Аллоҳдан) мағфират сўрагин», дерлар. Улар тилларида дилларида бўлмаган нарсани — ёлғонни айтурлар.\nАйтинг: «Агар (Аллоҳ) сизларга бирон зиён (етказиш)ни истаса, ёки У сизларга бирон манфаат (етказиш)ни истаса, у ҳолда ким сизлар учун Аллоҳ томонидан бўлган бирон нарса(ни дафъ қилишга эга бўла олур?! Йўқ, Аллоҳ сизлар қилаётган амалларингиздан огоҳ бўлган Зотдир!\nБалки сизлар пайғамбар ва мўминлар (бу сафарларидан) ўз аҳли-оилаларига ҳеч қачон қайтиб келмайдилар, деб ўйладинглар ва бу дилларингизга чиройли кўриниб, ёмон гумон қилдинглар ҳамда ҳалок бўлгувчи қавм бўлдинглар!»\n13. Ким Аллоҳга ва Унинг пайғамбарига иймон келтирмаган бўлса, бас, албатта Биз ундай кофирлар учун дўзахни тайёрлаб қўйгандирмиз.\nОсмонлар ва Ернинг мулки Аллоҳникидир, У Ўзи хоҳлаган кишиларни мағфират қилур ва Ўзи хоҳлаган кимсаларни азоблар, Аллоҳ мағфиратли ва меҳрибон бўлган Зотдир.\nҲали сизлар (Хайбар жангида қўлга киритган) ўлжаларини олиш учун кетаётган вақтингизда (жиҳодга чиқмасдан) қолган кимсалар: «Бизлар ҳам (ўша ўлжалардан олиш учун) сизларга эргашишимизга (йўл) қўйинглар», дерлар. Улар Аллоҳнинг каломини ўзгартирмоқчи бўладилар. Айтинг: «Ҳаргиз бизларга эргашмайсизлар! Аллоҳ илгари мана шундай дегандир». Энди улар: «Йуқ, сизлар бизларга ҳасад-бахиллик қилмоқдасизлар», дерлар. Йўқ, улар камдан-кам нарсаларнигина англарлар.\nАъробийлардан бўлган (жиҳодга чиқмасдан) қолган (мунофиқ) кимсаларга айтинг: «Яқинда сизлар куч-қувват эгалари булган бир қавм (билан жанг қилиш)га даъват этилурсизлар. (Ўшанда ё) улар билан уришурсизлар, ёки улар (жанг-жадалсиз) Исломга кирурлар. Бас, агар (ўша пайт сизларни кофир қавмга қарши жиҳод қилиш учун даъват этувчига) итоат этсангизлар, Аллоҳ сизларга гўзал ажр-мукофот ато этур. Агар илгари юз ўгириб кетганларингиздек юз ўгириб кетсангизлар, (Аллоҳ) сизларни аламли азоб-ла азоблар.\n17. (Жиҳодга чиқмай қолишдан) кўзи ожиз кишига хараж-танглик йўқдир. Чўлоққа хараж йўқдир, хастага хараж йўқдир (яъни, улар жиҳодга чиқмаганлари учун айбланмаслар). Ким Аллоҳ ва Унинг пайғамбарига итоат этса, У зот уни остидан дарёлар оқиб турадиган жаннатларга киритур. Ким юз ўгириб кетса, уни аламли азоб-ла азоблар.\n18. (Эй Муҳаммад алайҳис-салоту вас-салом), дарҳақиқат, Аллоҳ мўминлардан — улар дарахт остида сизга байъат қилаётган вақтларида — рози бўлди.\nБас, У зот уларнинг дилларидаги нарса (садоқат ва вафо)ни билиб, уларга сакинат — ором туширди ва уларни (Хайбар жангида эришиладиган) яқин ғалаба билан мукофотлади.\n19. Ва ўзлари(гина) оладиган кўпдан-кўп ўлжалар (билан мукофотлади). Аллоҳ қудрат ва ҳикмат соҳиби бўлган Зотдир.\n20. (Эй мўминлар), Аллоҳ сизларга ўзларингиз оладиган кўпдан-кўп ўлжалар ваъда қилди.\nЭнди мана бу (Хайбар жангида қўлга киритадиган ўлжаларингиз)ни эса нақд қилиб қўйди ва (сизларга душман бўлган) одамларнинг қўлларини сизлар(га бирон зиён етказиш)дан тўсиб қўйди. Токи (бу неъматлар) мўминлар учун оят-ибрат бўлгай ва (Аллоҳ) сизларни Тўғри Йўлга ҳидоят қилгай.\nЯна бошқа сизлар ҳали-ҳануз қодир бўлмаган (ўлжа)лар ҳам борки, Аллоҳ уларни (сизларнинг ўлжаларингиз эканини Ўз илми илоҳийси билан) иҳота қилиб олгандир. Аллоҳ барча нарсага қодир бўлган Зотдир.\n22. Агар (Макка аҳлидан) кофир бўлган кимсалар (сулҳ тузиш ўрнига) сизлар билан жанг қилганларида, албатта ортларига қараб қочган бўлур эдилар. Сўнгра улар на бир дўст ва на бир ёрдамчи топарлар.\n23. Бу, яъни мўминлар зафар топиб, кофирлар мағлуб бўлиши Аллоҳнинг йўли — қонуни бўлиб, илгари ҳам ўтгандир. Аллоҳнинг йўлини эса ҳаргиз ўзгартира олмассиз.\nУ (Аллоҳ) Макканинг ичида (яъни, Ҳудайбийяда) сизларни уларнинг (Макка мушрикларининг) устига ғолиб қилганидан кейин уларнинг қўлларини сизлардан, сизларнинг қўлларингизни улардан тўсган (яъни, ўрталарингизда сулҳ пайдо қилган) Зотдир. Аллоҳ қилаётган амалларингизни кўриб тургувчи бўлган Зотдир.\nУлар (Макка мушриклари) кофир бўлган ва сизларни Масжидул-Ҳаромдан, ҳадя (қурбонлик қилиш учун олган ҳайвонларингиз)ни эса маҳбус бўлган ҳолида, ўз жойига етишдан тўсган кимсалардир.\nАгар (Маккада) сизлар билмаган мўмин кишилар ва мўмина аёллар бўлмаса эди — сизлар уларни билмаган ҳолингизда (мушриклардан деб ўйлаб) бостириб — ҳалок қилиб қўйиб, улар сабабли сизларга ор-гуноҳ етмаса эди, (Аллоҳ сизларни Маккага юриш қилишдан тўсмаган бўлур эди).\nАллоҳ Ўзи хоҳлаган кишиларни Ўз раҳматига дохил қилиш учун (яъни, уларни мушриклар қаторида ҳалок бўлиб кетишларидан асраш учун сизларни жанг қилишдан тўсди). Агар (мўминлар) ажралиб олганларида, албатта улардан (яъни, Макка аҳлидан) кофир бўлган кимсаларни аламли азоб-ла азоблаган бўлур эдик.\nЎшанда кофир бўлган кимсалар дилларига қизиққонликни — динсизлик қизиққонлигини солганларида (яъни, Муҳаммад алайҳис-салоту вас-саломнинг пайғамбар эканликларини инкор этишиб, мусулмонларни Маккага киришдан тўсганларида) Аллоҳ Ўз пайғамбарининг ва мўминларнинг устига Ўз сакинат — оромини туширди ва уларга тақво калимасини (яъни, «Ла илаҳа иллаллоҳ» калимасини) лозим қилди. Улар ўша (калима)га жуда ҳақдор ва аҳл-лойиқ эдилар. Аллоҳ барча нарсани билгувчи бўлган Зотдир.\nҚасамки, Аллоҳ Ўз пайғамбарига (у киши кўрган) тушни ҳаққи-рост қилди: албатта сизлар (эй мўминлар), иншоаллоҳ Масжидул-Харомга тинч-омон бошларингизни (сочларингизни) қирдирган ва (ёки) қисқартирган ҳолларингизда хавф-хатарсиз кирурсизлар. Бас, (Аллоҳ) сизлар билмаган нарсани билиб, ундан (Макка фатҳидан) олдин яқин бир ғалабани (Хайбар жангидаги ғалабани муяссар) қилди.\nУ (Аллоҳ) Ўз пайғамбари (Муҳаммад алайҳис-салоту вас-салом)ни ҳидоят ва Ҳақ дин (Ислом) билан, у (дин)ни барча (дин)ларга ғолиб-устун қилиш учун юборган Зотдир. Аллоҳнинг Ўзи (ушбу ваъдасининг рўёбга чиқишига) етарли гувоҳдир.\n29. Муҳаммад Аллоҳнинг пайғамбаридир. У билан бирга бўлган (мўмин)лар кофирларга қаҳрли, ўз ораларида (мўминлар билан) эса раҳм-шафқатлидирлар. Уларни (мудом) Аллоҳдан фазл-марҳамат ва ризолик тилаб рукуъ, сужуд қилаётган ҳолларида кўрурсиз. Уларнинг юзларида сажда изидан (қолган) белги-аломатлари бордир. Мана шу (яъни, кофирларга қаҳрли бўлиш, мўминларга меҳрибонлик ва кўп намоз ўқиб, рукуъ-сажда қилиш) уларнинг Тавротдаги мисолларидир. (Яъни, Тавротда ҳам Аллоҳ таоло мўминларни мана шундай сифатлар билан сифатлагандир).\nУларнинг Инжилдаги мисоллари эса худди бир шохлар чиқариб, қувватга киргач, йўғонлашиб, ўз новдасида тик турган, деҳқонларни лол қолдирадиган ўсимликка ўхшайди.\n(Мўминларнинг аввал-бошда заиф-озчилик бўлишиб, кейин аста-секин кўпайиб, кучга тўлиб кетишлари Инжилда юқорида зикр қилинганидек ўсимликка ўхшатилиши) улар сабабли кофирларни хафа қилиш учундир. Аллоҳ (мўминлардан) иймон келтириб, яхши амаллар қилган зотларга мағфират ва улуғ ажр-мукофот ваъда қилгандир.


Бизнинг ҳамкорлар ва мижозлар | NORMA.UZ\nБизнинг ҳамкорлар ва мижозлар\nКўп йиллар мобайнида Norma.uz порталига бир вақтнинг ўзида бутун ташкилотлар гуруҳи ҳамкорлик кўмагини амалга ошириб келмоқда. Бу катта тажрибага ва Ўзбекистон амалий бозорида нуфузга эга мутахассислардир. Улар кўрсатаётган ахборот ёрдами, ҳуқуқий ва маслаҳат кўмаги муҳим аҳамият касб этмоқда. Бизнинг фаолиятимизда ҳозир бўлишлари, қўшма лойиҳалар ва мунтазам ўтказилаётган тадбирлар учун уларга миннатдорлик билдирамиз ва кўп йиллар мобайнида самарали ҳамкорликка умид қиламиз.\nЎзбекистон Республикаси давлат бошқаруви органи ҳисобланади. Республиканинг марказий молия-иқтисодий органи сифатида Ўзбекистон Республикасининг молия ва нарх сиёсатини ҳаётга жорий қилади ҳамда унинг барча ҳудудида молия ва нарх шаклланишини ташкил қилиш устидан раҳбарлик қилади.\nДунёдаги энг йирик аудиторлик-консалтинг тармоқларидан бири бўлган «Baker Tilly International»нинг Ўзбекистондаги расмий ваколатхонаси ҳисобланади.\nКомплекс консалтинг, жумладан тор ихтисосликдаги чет ташкилотларни излаш, танлаш ва жалб қилишни ташкил қилади.\nҲисобни, жумладан бухгалтерия соҳасида ҳисобни автоматлаштириш учун дастурий таъминот ишлаб чиқувчи ҳисобланади. 2014 йилдан бошлаб Дастурий таъминот воситалари ишлаб чиқувчиларининг миллий реестрига киради.\nНодавлат нотижорат ташкилоти солиқ маслаҳатчиларининг манфаатлари ва ҳуқуқларини ҳимоя қилиш, шунингдек Ўзбекистон солиқ тизимини такомиллаштиришда иштирок этиш мақсадида ташкил этилган профессионал ҳамжамият ҳисобланади.\nАдвокат Элеонора Мазурованинг шахсий сайти, унда бепул ҳуқуқий маслаҳатлар олиш ҳамда Тошкент ва бутун Ўзбекистон адвокатлари очиқ Форумида касбий муаммоларни муҳокама қилишда иштирок этиш мумкин.\nТурли тармоқ ва ташкилий-ҳуқуқий хусусиятга, жумладан банк иши ва аудит хусусиятига эга юридик шахсларнинг молия-хўжалик ишида кўп йиллик тажрибага эга консультантлар гуруҳи. Фаолиятининг асосий йўналиши – бухгалтерия ҳисобини ташкил этиш ва ўз ичига молиявий ҳисобни юритишнинг тўғрилиги экспертизаси ҳамда солиқлар ва мажбурий тўловларни ҳисоблаб чиқариш тўлалигини оладиган комплекс хизматлар кўрсатиш.\nБугунги кунда «Norma» бренди остида чиқарилган дастурий маҳсулотлардан фойдаланадиган мижозлар сони 5 мингдан ортиқ. Тахминан 6 минг ўзига хос ташриф буюрувчилар ҳар куни Norma.uz порталига ташриф буюради. Ҳар йили компанияларнинг минглаб раҳбарлари ва бош бухгалтерлари бизнинг ўзбек тилидаги «Солиқ ва божхона хабарлари» ва «Норма маслаҳатчи» ҳамда рус тилидаги «Налоговые и таможенные вести» ва «Норма» иқтисодий-ҳуқуқий даврий нашрларимиз ўқувчилари жумласида бўлиш юзасидан қарор қабул қилишади.\n«Norma» бренди остида чиқарилган дастурий маҳсулотлардан фойдаланадиган энг йирик ташкилотлар жумласига биз қадрлайдиган ва улар учун доим ўз ишимизда такомиллашишга интиладиган «Лукойл Оверсиз», «Ўзметкомбинат», НКМК, АКМК, Микрокредитбанк, Халқ банки, Ўзсаноатқурилишбанки, Ипотека банки, «Ўзтрансгаз», «Билайн», «Юселл», «Перфектум мобайл», «Бекобод цемент», «Нестле Ўзбекистон», «Ўзкабель», «GM Uzbekistan», Ўзбекистон Касаба уюшмалари Федерацияси ва кўпгина бошқалар киради.\nВа бошқа мижозлар:


18:55 / 22.02.2017\nАҚШнинг йўл хавфсизлиги суғурта институти (IIHS) бешинчи авлод Subaru Impreza седанига краш-тестлар натижасига кўра энг юқори балл қўйди.\nСедан ва универсал Impreza кузов пишиқлиги бўйича бешта синовни ҳам аъло даражада топширган. Моделнинг олд тўқнашувдан огоҳлантириш ва тўқнашувлар тизими шундай юқори балл олишга имкон берган. Япония машинаси 19 км/соат ва 40 км/соат тезликда ўтказилган икки тестда ҳам тўқнашувдан қочишга муваффақ бўлган.\nБундан ташқари, IIHS мутахассислари автомобилнинг диодли бош ёритқич чироқларини «яхши» деб баҳолашган. Хусусан, Subaru Impreza «сунъий ақли» йўлдаги вазиятдан келиб чиққан ҳолда LED-нурлари йўналиши ва кучини турлича тақсимлай олади.\nIIHS, шунингдек, бешинчи авлод Subaru Impreza моделига болалар ўриндиғини жойлаштиришнинг жуда осонлигини эътироф этган. Шунга мувофиқ, АҚШ йўл хавфсизлиги суғурта институтининг хулосасига кўра, айни вақтда Subaru Impreza ихчам таснифидаги эътирозсиз юқори баҳо олган ягона автомобиль бўлиб турибди.\nЭслатиб ўтамиз, Subaru Impreza 2016 йил мартида тақдим этилган эди. Ҳозирда Impreza АҚШ ва Японияда ишлаб чиқарилади.\n18:25 / 10.12.2017


Юқори сув босими - BBC News O'zbek\nЮқори сув босими\nОлексий Солохубенко Би-би-си Мултимедиа муҳаррири\nСув инсониятга турли шакл ва йўллар билан келади - кимдир сувни ариқ, дарё ёки кўлдан олиб ичади, кимларнингдир чуқур қудуқдан заҳмат чекиб оби-ҳаётни тортиб чиқаради, яна кимдир музни эритишга қўйиб қўйса, баъзилар ёмғир ёки қор ёғишини кутадилар.\nБироқ қайта тикланадиган сув манбаларининг "тортилиб бораётгани"нинг миқдори турли мамлакатларда турлича кечаётир.\nАйрим мамлакатлар сувга бой, аммо улар ҳам баъзи-баъзида қурғоқчилик билан юзма-юз келиб турадилар. Баъзи мамлакатлар ҳар бир томчи сувни тежашга интиладилар, бироқ у ерларда ҳам сув тошқинлари рўй беради.\nИқлим ўзгариши боис қаерда нима бўлишини олдиндан башорат қилиш тобора мушкуллашмоқда.\nБМТнинг Озиқ-овқат ва деҳқончилик масалалари бўйича ташкилоти FAO фойдаланилаётган сув миқдори мавжуд қайта тикланадиган сув манбалари заҳирасидан кўпайиб кетаётган жаҳондаги икки ҳудудга эътибор қаратади.\nБиринчи ҳудуд чучук сув сарфи заҳирадаги сув миқдоридан 500% зиёдни ташкил этаётган Араб ярим оролидир. Бу зарур ичимлик суви четдан танкерларда ёки қувурлар воситасида ташиб келинаётгани ёки денгиз суви шўрсизлантирилиб чучуклантирилаётганини англатади.\nПокистон, Ўзбекистон ҳамда Тожикистон ҳам йирик сув инқирози билан рўпара турипти - бу мамлакатлар имкони бор сув ресурсларининг деярли 100% ини ишлатадилар. Эрон ҳам қайта тикланадиган сувнинг 70% ни сарфлайди. Босим остида бўлган яна бир ҳудуд Шимолий Африка ҳисобланади. Чучук сув муаммоси Ливия ҳамда Мисрга қисман таъсир кўрсатади. Бутун минтақа миқёсида олинадиган бўлса, Шимолий Африка мамлакатлари мавжуд чучук сув манбаларининг ярмини истеъмол қилади. Бу ерларда асосий муаммо катта ҳудудларнинг қуруқ эканида эмас, дунё аҳолисининг катта сондаги қисми яшашидадир.\nМисол учун, Жанубий Осиё тоза ичимлик суви заҳираларининг 57 фоизидан фойдаланади, бироқ бу минтақа глобал аҳолининг учдан бир қисми ватани ҳисобланади. Шундай экан, сув тақчиллигининг озгина ошиши, иқлим ўзгариши, суғориш учун ёки истеъмол учун кўпроқ сувдан фодйланишнинг бошланиши миллиардлаб инсонларнинг ҳаётига таъсир кўрсатиши мумкин. Шарқий Осиёда чучук сув истеъмоли атиги 20 фоиз атрофида, аммо бу ерда ҳам жаҳон аҳолисининг учдан бири истиқомат қилади. Қоғозда Океания сув истеъмоли борасида энг бехавотир минтақа бўлиб кўриниши мумкин, лекин бу ерда ҳам муаммо мавжудлиги кўзга ташланади, ё сув ҳаддан зиёд кўп ёки тўсатдан сувга муҳтожлик бошланиб қолади. Бунга яқинда Австралияда юз берган сув тошқинлари ёки олдинги йиллари кузатилган қурғоқчиликни мисол қилиб келтириш мумкин.\nБутун жаҳон миқёсида олинса, Ер курраси ўзининг ички қайта тикланадиган сув ресурсларининг атиги тўққиз фоизидан фойдаланади, аммо дунё харитасига назар ташланса, бу фойдаланиш нақадар нотекислигига ишонч ҳосил қилиш мумкин.


Париждаги уйлардан бирида шер, леопардлар тулуми ва тимсоҳ боши топилди\nПариждаги уйлардан бирида шерлар, леопардлар тулуми ва тимсоҳ боши топилди, деб хабар бермоқда Associated Press ахборот агентлиги.\nФранциялик расмийларнинг айтишича, тулумлар мусодара қилинган ва Париж миллий тарих музейига етказилган. Париж божхона хизматининг айтишича, топилмалар қўриқланувчи жонзотларнинг охирги вақтдаги энг йирик мусодараси бўлди.\nҲайвонлар Африкада 1980-йилларда ўлдирилган ва шу вақтдан бери Безансон шаҳри яқинидаги уйлардан бири бошқа ўнлаб ноёб ҳайвон турларининг тулуми билан сақланган. Ҳайвонлар уй эгасининг марҳум отаси томонидан ўлдирилган.\nМаълум қилинишича, ҳайвонлар ўлик бўлишига қарамасдан, улар йўқ бўлиб кетиш хавфи остида турган ёввойи табиат ва ўсимлик турларини халқаро савдоси ҳақидаги Вашингтон конвенцияси билан ҳимояланган. Тулумлар 16 февралда музейга олиб борилган.\n"Бу ҳайвонлар жуда чиройли, ажаб ва қимматли жонзотлардир", деб айтди француз божхонаси бошлиғи Елена Крокуэвелли.\nКрокуэвеллининг айтишича, топилган тулумлар ҳар йили француз божхонаси томонидан мусодара қилинадиган юзлаб ноёб ҳайвонларнинг кичик бир қисмини ташкил қилади. Божхоначилар браконьерлар томонидан ноқонуний олинган каркидон ва фил шохларини ҳам кўплаб топишади. Бу шохлар майдаланиб, халқ дорилари тайёрлашда ишлатилади.\n"Бундай савдо қурол-аслаҳа ва гиёҳванд моддалар савдосидан кўра кўпроқ даромад келтиради", деб таъкидлаб ўтди Крокуэвелли.\nНоқонуний коллекция эгаси бўлган овчининг ўғлига жарима солинди.


Тэмми Абрахамнинг дўсти “Челси”га ўтади\n2 декабрь, 2021, 20:30\nАнглиялик собиқ футболчи Энтони Котти “Вест Хэм” юлдузи Деклан Райс жамоасини тарк этадиган бўлса, “Челси”га бориб қўйшилишини таъкидлади. У бу фикрини Райснинг “аристократлар” сафида дўстлари кўплиги билан изоҳлади.\n- Агар Деклан кетадиган бўлса, “Челси”га боради. Сабаби болалигида “Челси”да юрган. Деклан ҳозир Италияда ўйнаётган Тэмми Абрахам ва “Челси”даги Каллум Хадсон-Одои ҳамда Рис Жеймс билан бирга катта бўлган. Деклан ҳамон улар билан дўст. Уни “Вест хэм”да қолишини истаймиз. “Челси”га ўтса, мухлислар уни тўғри тушунади, - деди Энтони Котти.\nДеклан Райс Англия футболининг энг истеъдодли вакилларидан ҳисобланади. Унга гранд клублар оғиз солмоқда. “Вест Хэм” бу ўйинчини 100 миллион фунтга баҳолаётгани трансферга тўсқинлик қилмоқда.\nФутболчининг ўзи ҳам совринли ўринлар учун даъвогар клубларга ўтиш истагини билдирган.


Ақтўбеда ҳалок бўлганларнинг шахси аниқланмоқда\n18 январь куни Қозоғистоннинг Ақтўбе вилоятида содир бўлган фожиа сабабларини ўрганиш учун Ўзбекистон президенти топшириғига кўра бош вазир Абдулла Арипов бошчилигида ташкил этилган Махсус ҳукумат комиссияси айни вақтда Қозоғистонда бўлиб турибди.\nМахсус комиссия таркибидаги манба Kun.uz нашрига маълум қилишича, айни вақтда автобус ёниб кетиши оқибатида ҳалок бўлган 52 кишидан 30 нафарининг шахси аниқланган. Яқин вақтлар ичида шахсни аниқлаш ишлари якунланиб, марҳумларнинг рўйхати эълон қилиниши кутилмоқда.\nБундан аввалроқ ҳалокатдан омон қолган 5 кишидан икки нафари Ўзбекистон фуқаролари экани маълум бўлганди.\nАйни вақтга келиб уларнинг шахси аниқланган. Улар 1988 йилда туғилган Аҳрор Исаков ва 1980 йилда туғилган Исроилжон Мирзааҳмедов бўлиб, уларнинг иккиси ҳам Наманган вилоятида истиқомат қилишади.


Энди Оҳаликнинг йўллари обод | gulobod.uz\nЭнди Оҳаликнинг йўллари обод\nЖорий йилда “Обод маҳалла”, “Обод қишлоқ” давлат дастури ижросини таъминлаш учун ҳудудларда улканг бунёдкорлик ишларини олиб бориш, фуқароларни бугунги кунидан рози бўлиб яшашини таъминлашга катта эътибор қаратилди. Пировардида бу ишлар ўз самарасини бермоқда.\nСамарқанд тумани тоғ ёнбағрида жойлашган Ўрта Оҳалик маҳалласи аҳолиси бир неча йилдирки йўл, электр энергияси каби муаммолардан қийналиб келар эди. Ушбу йилда ҳудуднинг “Обод маҳалла” давлат дастури асосида обод масканга айлантирилаётганлиги аҳолининг давлатдан рози бўлиб яшашига муҳим омил бўлмоқда.\nАйни пайтда туман йўллардан фойдаланиш унитар корхонаси мутасаддиларининг сай-ҳаракатлари билан ҳудудда 2,5 миллиард сўм маблағ эвазига 3 километр йўл тўлиқ асфальт қилинди. Маҳалланинг 7 километр йўлига шағал тўкиш ишлари якунига етай деб қолди. Энди маҳалла аҳолиси қишда лой кўчаларда юрмайли. Боиси бугун ҳар бир ички кўча ўзга қиёфага кириб, аҳоли учун қулайлик яратилмоқда. Ҳар бир хонадонга олиб борувчи йўлга тош-шағал ётқизилмоқда.\n“Обод маҳалла”, “Обод қишлоқ” давлат дастури ижросини таъминлаш мақсадида туман ҳокимлиги қошида ташкилот ва корхоналар доимий равишда ўз фаолиятларини мувофиқлаштириб боришяпти. Иш жараёнида ҳар бир ташкилот йўл харитаси асосида амалий ишларга киришган. Шунингдек, маҳаллада пиёдалар йўлакчалари ҳам барпо этилмоқда. Айни дамларда ушбу жараён қизғин давом этмоқда.


29 June 2020 - 12:23\nУ ер бу ерда “ЗУЛФИҚОР” махфий гуруҳи деган, ўқиган кишида ғайри фикр уйғотувчи илмоқли гапларга кўзим тушиб қоляпди. Индамаса душман ҳам ясаб оладилар. Шунинг учун ўзим ЗУЛФИҚОР нима, деган саволга батафсил жавоб беришга қарор қилдим.\nАввало ном ҳақида тўхталсам. Тахминан 6-7 йил бурун 80-йилларда чоп этилган тўпламдаги адабий танқидий мақолаларни ўқиётиб, ичимда савол уйғонди. Нега ҳозир жараён ўлик? Адабий муҳит пароканда. Танқидий қараш йўқолганми, ё танқидга арзирли асар? Шу савол жавобини излаб, ўзбек адабиётини жадидлардан бошлаб (жадидларни пухта ўзлаштирмадим лекин) то ўзим тенгиларгача синчиклаб ўқишга киришдим. Орада янги адиблар, шоирлар, адабиётшунослар, рассомлар, билан танишдим. Китоб орқали албатта. Ва билдимки, адабиёт ҳам, танқид ҳам тирик. Фақат уларга бўлган ишонч сусайган. Натижада охирги ўн-ўн беш йилда ҳеч ким адабиёт ҳолидан хабар олмай қўйган. Кейин олдимга жараённи имкони борича жонлантираман дўсту ёрлар билан, дея мақсад қўйдим. Икки йил бурун шу ўйлар амали ўлароқ Зулфиқор рукни остида танқидий мақолалар эълон қила бошладим. Кўпларнинг хабари бор. Кейинроқ шу ном билан тўгарак ташкил қилдик. Номга келсак, Зулфиқор ҳазрати Алининг тиғи илон тилидек айри қиличларининг номи. Узоқ ўйлаб, нафас олиши деярли сезилмай қолган адабий муҳитни қайта оёққа турғизиш йўлида тўхтамай олға бориш учун танланган рамзий ном бу. Қисқаси тўгарак уч-тўрт дарсдан сўнг ёпилди. Аслан ўзим тўгаракларни хушламайман, лекин истеъдодлар бирдамлигини жуда истардим. Негадир ҳафсалам ўлди. Балки талабни катта қўйиб юборганим учунми, билмадим. Хуллас ҳафсаласизлик бугунгача давом этди. Ва яна адабий танқидга қайтдим. Агар ишни бошқа биров қилганида мен ҳеч иккиланмай ёнида турган бўлардим. Ҳеч кимдан садо чиқмагач…\nБу ёғига бир-биримиз учун ижобий маънода танқидчи вазифасини ўтамасак бўлмас экан. Худога шукур, тушунганлар жараённи бошлаб юборишди. Истайманки, Зулфиқорсиз ҳам шу йўлдан чалғиманг.\nБилмаганлар билиб қўсин. ЗУЛФИҚОР ҳеч қандай махфий гуруҳ эмас, ном. Махсулот брендлари каби адабий танқидий бренд. У ҳеч кимга зарар етказмайди. Адабиёт ва виждон учун хизмат қилади. Кейин у менга тегишли ҳам эмас. Ҳамманики. Бизники яъни. Шундай экан қаерда бу номга чапланган бўхтонларга кўзингиз тушса, ҳайиқманг. Биз маърифат, адабиёт тарафдорларимиз. Ёзилаётган мақолаларни ҳам ҳеч қандай манфаатсиз қоралаяпмиз. Натижасини ҳам тез орада кўрамиз. Мана, ҳозирдан адабий жараён ўзгараётгани, якдиллик бўй кўрсатаётганининг гувоҳимиз. Тўхтаб қолмасак, сўз қадр-қиймати учун ҳаракат қилаверсак китобга, қалбга бўлган енгил елпи қарашлар йўқолиб, адабиётда янги давр, янги тўлқин юзага келишини таъминлаб берган бўламиз.\nЯна такидлайман, Зулфиқор бор йўғи ном. Унинг нияти кимнидир йўлдан уриш, фикрини заҳарлаш, тўда тузиш эмас, соф адабий жараённи шакллантиришдир. Илло “мен”дан “биз”га ўтишимизнинг ўзи катта натижадир.\nЖасорати ошкор, чин адабиёт муҳиби бўлмиш жигарларим. Балки бу баландпарвоз, минбарбоп сўздир, аммо ҳозир айтмасам чидолмайман: БИЗ БИРЛАШСАК КАТТА КУЧГА АЙЛАНАР ЭКАНМИЗ!


Яя Туре “Манчестер Сити”да яна 1 йил қоладиган бўлди - Darakchi\nЯя Туре “Манчестер Сити”да яна 1 йил қоладиган бўлди\nСПОРТ 02.06.2017, 10:55\n“Манчестер Сити” клуби ярим ҳимоячиси Яя Туре жамоа билан янги келишувга эришди. Бу ҳақда клуб расмий сайти хабар бермоқда.\nИвуарлик футболчи “шаҳарликлар” билан 2018 йилнинг ёзига қадар мўлжалланган шартномага имзо чекди.\n“Мен бу ерда эканлигимдан мамнунман. Менинг “Манчестер Сити” билан саргузаштларим якунига етгани йўқ. Менинг буюк футболчиларга эга бўлган буюк клубда тўп суришим омадлилигимдандир”, – деди Яя Туре.\nМаълумот учун, якунланган мавсумда ярим ҳимоячи Премьер лигада 31 та ўйинда майдонга тушди ва 7 та гол уриб, 3 та голли узатмани амалга оширди.


17:00 / 08.04.2016 34645 pdf Ўқиш режими + -\n«Расулуллоҳ соллаллоҳу алайҳи васаллам Аббос ибн Абдулмутталибга шундай дедилар: «Эй Аббос! Эй амакигинам! Сенга ато этайми? Сенга инъом қилайми? Сенга лутф кўрсатайми? Сени ўнта хислатли қилиб қўяйми? Сен ўшаларни қилсанг, Аллоҳ сенинг гуноҳингни – аввалгисию охиргисини, қадимгисию янгисини, хатосию қасдданини, кичигию каттасини, махфийсинию ошкорини мағфират қилади. Ўша ўн хислат – тўрт ракъат намоз ўқишдир. Ҳар ракъатда Фотиҳани ва бир сурани ўқийсан. Биринчи ракъатда қироатдан кейин, тик турган ҳолингда: «Субҳааналлоҳ, валҳамду лиллааҳ, ва лаа илааҳа иллалоҳ, валлоҳу акбар» деб ўн беш марта айтасан. Сўнг рукуъ қиласан ва рукуъда турган ҳолингда шуни яна ўн марта айтасан. Сўнгра бошингни рукуъдан кўтариб, шуни яна ўн марта айтасан. Кейин саждага йиқиласан ва сажда қилган ҳолингда шуни яна ўн марта айтасан. Сўнг бошингни саждадан кўтариб, шуни яна ўн марта айтасан. Кейин сажда қилиб, шуни яна ўн марта айтасан. Сўнг бошингни кўтариб (ўтириб), шуни яна ўн марта айтасан. Ана шу бир ракъатда етмиш бештадир. Тўрт ракъатда ҳам шундай қиласан. Агар бу намозни ҳар куни ўқий олсанг, шундай қил. (Ҳар куни шундай) қила олмасанг, ҳар жумада бир марта ўқи. Агар уни ҳам қила олмасанг, ҳар ойда бир марта ўқи. Агар буни ҳам қила олмасанг, ҳар йили бир марта ўқи. Агар уни ҳам қила олмасанг, умрингда бир марта ўқи».\nШарҳ: Ушбу ҳадисни Абу Довуд ва Термизийдан ташқари Ибн Можа, Байҳақий, Ибн Хузайма, Ҳоким, Ибн Ҳиббон, Ибн Муборак, Табароний, Хатиб, Ожурий, Абу Саъийд ас-Самъаний, Абу Мусо Мананийлар ҳам ривоят қилишган, имом Бухорий «Жузъул Қуръон»да ривоят қилган.\nИбн Абу Сайф Яманий «Ал-ламъа фии рағоиби йавмил жумуъа» китобида Термизийнинг қуйидаги гапларини келтиради:\n«Тасбеҳ намозини жума куни завол пайтида ўқиш мустаҳабдир. Биринчи ракъатда Фотиҳадан кейин Такасурни ўқийди, иккинчисида Вал-асрни, учинчисида Кофирунни, тўртинчисида Ихлосни ўқийди», деб туриб, охирида ўқийдиган қўшимча дуони ҳам келтирган.\nАбу Усмон Хайрий Зоҳид: «Қийинчиликлар ва ғам-ғуссалар учун тасбеҳлар намозидан яхши нарса кўрмадим», деган.\nЭслатма: Баъзи уламолар тасбеҳ намози ҳақидаги ҳадиснинг ривоят қилинган йўлларини заиф дейишган. Заҳабий ушбу ҳадисни келтирган, аммо бу ҳақда фикр билдирмаган.\nИбн Аббоснинг тасбеҳ намози ҳақидаги ҳадиси ҳасан ҳадиснинг шартларига яқиндир. Лекин биргина ровий тарафидан ривоят қилингани, тасбеҳ намозининг ўқилиш тартиби бошқа одатда ўқиладиган намозлардан ўзгачалиги учун шозз саналади.\nБайҳақий: «Абдуллоҳ ибн Муборак бу намозни ўқир эди. Солиҳлар ҳам бир-бирларидан эшитиб, ўқишар эди. Бу ҳам ҳадиснинг саҳиҳлигини янада кучайтиради», деган. Абдулазиз ибн Абу Довуд – у киши Ибн Муборакдан олдин яшаб ўтган – шундай деди: «Ким жаннатни истаса, тасбеҳ намозини маҳкам тутсин. Шофеъий, Абу Ҳомид, Жувний, Ғаззолий ва бошқалар уни мустаҳаб дейишган».\n1. Аллоҳ тасбеҳ намозини ўқиган одамнинг аввалгию кейинги, қадимгию янги, билиб-билмай қилинган, каттаю кичик, ошкору махфий гуноҳларини мағфират қилади.\n2. Тасбеҳ намозини ўқиган одам ўнта хислатга эга бўлади.\n3. Тасбеҳ намози юқоридаги баён қилинган тартибда ўқилади.\n4. Киши тасбеҳ намозини ҳар куни ўқий олса, жуда яхши. Агар ўқий олмаса, уни ҳар жумъада бир марта, уни ҳам қила олмаса, ҳар ойда бир марта, уни ҳам қила олмаса, ҳар йили бир марта, уни ҳам қила олмаса, умрида бир марта ўқиса ҳам бўлади.\n«Ҳадис ва Ҳаёт» китоби асосида тайёрлади\nКаландаров Шарофиддин 23:50 / 04 май\nАллох амалларимизни фазилатли килсин. Макола Аллох йулида кабул этдим.\nБахтиёр 07:27 / 17 февраль\nОллох шу маколани ёзган ва кенг оммага таркатганларни уз панохида асрасин рахмат\nМухсинхон 23:56 / 14 февраль\nАлхамдулиллах шунақа мақолалар борлиги ун Хаммаларингдан Оллох рози бўлсин\n05:00 / 28.02.2017 3034\n17:00 / 08.04.2016 5694\n2041 13:00 / 01.07.2020\n1582 13:30 / 22.07.2020\n2019 17:05 / 15.05.2019\n7140 16:59 / 08.04.2016


Савдо-саноат палатаси раиси А.Икрамов Бўка туманида тадбиркорлар билан учрашув ўтказди.\n2020 йил 21 октябр куни Бўка тумани ҳокимлигида Ўзбекистон Республикаси Савдо-саноат палатаси раиси А.Икрамов ҳамда Бўка тумани ҳокими Н.Аббосов билан биргаликда тумандаги тадбиркорлар билан учрашув бўлиб ўтди.\nШунингдек, учрашувда Савдо-саноат палатаси раисининг ўринбосари Ф.Тошпўлатов, Тошкент вилояти Прокурори С.Саматов, Тошкент вилояти Савдо-саноат палатаси худудий бошқармаси бошлиғи У.Акбаров, ва мутассади идора вакиллари иштирок этишди.\nУчрашувда қурилиш ишларини амалга ошириш, чорвачилик ва паррандачилик учун ер майдонлари ажратиш, хунадмандчилик сохасини ривожлантириш, хамда бошқа давлатлардан йирик шохли чорва моллари олиб келиш мақсадида банк кредитлари ажратиш масаласи юзасидан тадбиркорлик субъектлари мурожаатлари тингланди.\nШу билан бирга, Савдо-саноат палатаси раиси А.Икрамов айни вақтларда туманда фаолият юритаётган ва яқин кунларда ишга туширилиши режалаштирилаётган корхоналар фаолияти билан яқиндан танишди.\nШунингдек, учрашув давомида тадбиркорлик субъектларининг фаолиятлари давомида юзага келган муаммоалар ва уларни ҳал қилиш масалалари юзасидан мутасадди вакилларга тегишли кўрсатмалар берилди.


Йўл қоидасини бузган ҳайдовчи жаримани тўламагани учун “Lacetti” автоулови сақлаш майдончасига келтирилди - Zamin.uz\n20:25 / 08.01.2021\nЙўл қоидасини бузган ҳайдовчи жаримани тўламагани учун “Lacetti” автоулови сақлаш майдончасига келтирилди\nМИБ Бухоро шаҳар бўлимига ЙҲХБдан шаҳарнинг А.Сомий кўчасида яшовчи фуқаро Ф.Х.га нисбатан 223 000 минг сўм бўлган маъмурий жаримани мажбурий тартибда ундириш бўйича қарор келиб тушган. Ф.Х. ўзига тегишли бўлган “Lacetti” русумли автоуловда йўл ҳаракати қоидасини бузганлиги онлайн фото-радар орқали тасвирга олинганлиги аниқланган.\nУнга давлат ижрочиси томонидан 223 000 минг сўм маъмурий жаримани тўлиқ тўлаб бериши учун 15 кун ихтиёрий муддат белгиланган. Бироқ, қарздор белгиланган муддатда жаримани тўлашдан бўйин товлаган.\nОқибатда фото-радарларга тушган Ф.Х.га тегишли “Lacetti” русумли автомашинасига нисбатан қидирув эълон қилинган. ЙҲХБ ходимлари билан ҳамкорликда ўтказилган тезкор тадбир давомида “Lacetti” автомашина топилиб, сақлаш майдончасига келтирилди.\nҚилмишининг оқибатини тушуниб етган қарздор Ф.Х. 223 000 минг сўм маъмурий жаримани тўлаши билан бирга, ижро ҳужжати талабини бажаришдан бўйин товлагани учун тайинланган 669.000 минг сўм жарима пулларини тўлаб берди.\nШу ўринда, қоидабузар ҳайдовчи жаримани ўз вақтида тўлаганида бошқа жаримани тўлашига замин яратмаган бўларди. “Замин” янгиликларини “Инстаграм”да кузатиб боринг\nЯнгиликлар » Жамият » Йўл қоидасини бузган ҳайдовчи жаримани тўламагани учун “Lacetti” автоулови сақлаш майдончасига келтирилди


"Навбаҳор"нинг қониқарсиз натижаларига ким жавобгар? Клубга нима етишмаяпти? Жамоа етакчиларидан бири шахсий фикрларини айтди\n5 октябрь, 2020, 20:14\n"Навбаҳор" ярим ҳимоячиси Мирзоҳид Ғофуров жамоасининг муваффақиятсиз ўйинлари ҳақида нималар деди?\n“Навбаҳор”нинг номи доим жарангдор эшитилади. Ўзига яраша ҳурмати ҳам катта. Шунга монанд ҳар йили олдига жиддий мақсадларни қўяди. Аммо мавсум якунига келганда клубни совриндорлар орасидан топа олмай қоламиз. Бу ҳақиқат, шундай эмасми?\nБалки бу гаплар наманганлик мухлисларга ёқмас, бироқ воқеликка реал кўз билан қарасак, ҳаммаси ростлиги кўринади. “Навбаҳор” мисолида биз ҳам чемпионатимизда кучли, совриндор жамоа пайдо бўлишини истаймиз, ўз ўрнида бу Суперлигамиздаги интрига ва савиянинг ортишига хизмат қилади.\nХўш, ҳозирги пайтда “Навбаҳор” қаерда юрибди? Совринли ўринлар учун курашаётган клуб турнир жадвалида 7-ўринда боряпти. Бу ҳам етмаганидек, наманганликлар охирги бор биринчи давранинг 9-турида ғалаба қозонганди. Чемпионатимизда 18-тур якунига етди. Шунча пайтдан бери клуб қандай натижа кўрсатди? Асосан дуранг ва мағлубиятлар. Бу “Навбаҳор”га ярашмайдиган ҳолат, тўғрими?\nАслида эса клуб совринли ўринларга муносиб. Лекин жамоага нима бўляпти? Катта мақсадлар учун курашаётган клуб қандай қилиб, 9 та ўйиндан бери ғалабасиз серияни давом эттириши мумкин? Шу ва яна бошқа саволларга жавоб излаш мақсадида жамоа етакчиларидан бири Мирзоҳид Ғофуров билан суҳбатда бўлдик.\n- Ҳақиқатан бу йилги чемпионат оғир ўтяпти, - дея суҳбатни бошлади Мирзоҳид Ғофуров. - Пандемия нафақат футболга, балки бутун соҳага таъсирни кўрсатди. Футболчилар асосан режа бўйича тайёргарлик кўради. Карантин туфайли режалар бузилиб кетди. Оқибатда спорт формамизни бир текисда ушлаб туриш қийин бўляпти. Бу ҳол яна давом этмоқда. Мана, энди ФИФА кунлари сабабли чемпионатимизда яна бироз танаффус бўлди. Бундай узилишлар ўйинларга ҳам таъсир кўрсатмасдан қолмайди.\n"Навбаҳор" клубининг мағлубиятида ким айбдор?


Ўзбекистон, Тошкент ва дунё: Куёв қорнига шундай тепганки, ҳомиладор келин ўлиб қолган... - BBC News O'zbek\nЎзбекистон, Тошкент ва дунё: Куёв қорнига шундай тепганки, ҳомиладор келин ўлиб қолган...\nМаълум бўлишича, Ўзбекистонда ҳам ўз уйлари аёллар учун энг хатарли жойлигича қолмоқда.\nКуёв ҳомиладор хотинини ўлдириб қўйиши, қайнота қайнонага қўшилиб, келинни бемалол калтаклаши мумкин.\nАммо аксарият жабрдийда сукут сақлашни афзал билади...\nБунга Бирлашган Миллатлар Ташкилотининг янги ҳисоботи манзарасида Тошкентдан таниқли зиёли ва фаол билан уюштирган суҳбатимиз далолат қилмоқда.\nАгар, халқаро ҳисоботга таянилса, ҳар куни дунё бўйлаб 137 нафар аёл ўз йўлдоши ёки эркак яқини томонидан ўлдирилади.\nАёллар айнан ўз уйларида ана шундай қотиллик қурбонига айланишади.\nДилором Исҳоқова билан суҳбатимизга YouTube даги bbcuzbek каналида қулоқ тутинг.\nБу борада сиз ҳам ўз фикрингизни билдиринг.\nБМТнинг наркотиклар ва жиноятчилик бўйича бошқармаси (UNODC) тақдим этган маълумотлардан аён бўлишича, бир кунда дунё бўйлаб 137 нафар аёл ўз яқини ва қариндошлари қўлида ҳалок бўлади.\nБМТга кўра, аёллар, аксар ҳолларда, ўз уйида қотиллик қурбонига айланади.\n2017 йилда ўлдирилган 87 минг нафар аёлнинг ярмидан кўпроғи ўзининг энг яқин инсони қўлида қурбон бўлган. Улардан 30 минг нафарга яқинроғи севгилиси ёки бирга яшайдиган эркак томонидан ҳалок этилган. Шунингдек, 20 минг аёлни қариндошлари ўлдирган.\nЭркаклар ҳануз аёллардан кўпроқ ўлдирилади\nUNODC томонидан тарқатилган маълумотлар эркакларнинг қасддан содир этилган қотиллик қурбонига айланиши эҳтимоли аёлларникидан тўрт баравар юқорилигича қолаётганини кўрсатади.\nБМТ берган маълумотлар бутун дунёда содир этилган 10 қотилликдан саккизтасида эркаклар ҳалок бўлишига ишора қилмоқда.\nЎзбекистонлик аёллар жинсий қулликдан озод этилди\nЖинсий зўравонлик: 'Зўрланганимни, ҳатто, сезмаган ҳам эдимʼ\nБироқ оила аъзолари қўл урган жиноятларнинг 80 фоиздан ортиқ қисмида, асосан, аёллар қурбонга айланиши хавотирларга сабаб бўлмоқда.\n«Яқин инсонлар томонидан содир этилган зўравонликларда айнан аёлларнинг қурбонга айланиш ҳолати давом этмоқда,» дейилади БМТ ҳисоботида.\n21 давлатда бир кунда 47 аёл ҳалок бўлган\nБМТ келтирган ҳисоботда давлатлар томонидан олинган манбалар асосида 2017 йилда юз берган қотилликлар статистикаси умумлаштирилган. Мазкур статистикада қотилликлар қурбонига айланган хотин-қизлар сони жинсга доир сабаблар билан яқинлар ва қариндошлар томонидан содир этилган жиноятлар бўлимига қўшиб юборилган.\nБи-би-си ушбу рақамлар ортида қандай ҳаётий воқеалар яширин эканини ўрганиб кўришга қарор қилди. Натижада 2018 йил 1 октябр санасида қасддан содир этилган қотилликда ҳалок бўлган аёлларга оид жаҳон матбуотида чиққан барча мақолалар тўпланди.\nДунёнинг турли бурчида меҳнат қилаётган Би-би-си журналистлари 1 октябр куни 21 давлатда бир кун ичида 47 нафар аёл ўлдирилганини аниқлашга муваффақ бўлдилар. Мазкур қотилликларнинг катта қисми юзасидан ҳозирда тергов жараёни давом этмоқда.\nУшбу мақолада юқорида тилга олинган 47 қотилликдан атиги олтитаси тўғрисида ўқишингиз мумкин. Би-би-си қуйида келтирилган ҳикояларнинг маҳаллий ҳукуматлардан расман тасдиғини олган.\nЖудит Чесанг, 22 ёш, Кения\nФото муаллифлик ҳуқуқи FAMILY HANDOUT\n1 октябр куни Жудит ва унинг синглиси Ненси далада меҳнат қилаётган эди.\nУч фарзанднинг онаси бўлган Жудит яқинда турмуш ўртоғи Лабан Камурен билан ажрашиб, мамлакат шимолидаги она қишлоғига қайтишга қарор қилган эди.\nОпа-сингил далада иш бошлагандан ҳеч қанча вақт ўтмай, Камурен бу ерга етиб келади ва собиқ аёлига ташланиб, уни ўлдиради.\nМаҳаллий полицияга кўра, шундан сўнг ғазабга минган маҳаллий одамлар Камуреннинг ўзини ўлдирадилар.\nБМТ ҳисоботида африкалик аёллар ҳаммадан ҳам кўпроқ оиладаги зўравонлик қурбонига айланиши айтилади. Умумий ҳисобда ҳар 100 минг киши бошига 3,1 та айнан шундай ўлим тўғри келади.\nОила аъзолари ва яқинлар томонидан ўлдирилган аёллар сони бўйича эса Осиё пешқадамлик қилмоқда: 2017-йилда бу минтақада 20 минг аёл ҳалок бўлган.\nНеха Шарад Чодури, 18 ёш, Ҳиндистон\nНеха Шарад Чодурининг «шараф йўлидаги қотиллик» қурбони бўлгани тахмин қилинмоқда.\nУ 18 ёшга тўлган кунни севган йигити билан нишонлаган.\nҲиндистон полицияси Би-би-сига қизнинг ота-онаси бу муносабатга қарши бўлгани ва, ҳозирда, улар ва яна бир қариндош Нехани ўлдиришда гумонланаётганини тасдиқлади.\nҚотиллик қизнинг айнан туғилган куни содир этилган.\nИш юзасидан тергов ҳали давом этмоқда. Ота-она ҳамда қариндош эса суд ҳукмини кутмоқда.\nГумондорларнинг адвокати Би-би-сига мижозлари ўз айбини тан олиш ҳақида ўйламаётганини маълум қилди.\nҲар йили юзлаб аёллар оиласи раъйига қарши кимнидир севгани ёки турмушга чиққани учунгина ўлдирилади.\nБироқ бундай турдаги жиноятлар аксар ҳолларда рўйхатга олинмаслиги ёки улар ҳақида ҳеч ким хабар бермаслиги туфайли «шараф йўлидаги қотиллик» қурбонларининг аниқ сони маълум эмас.\nЗайнаб Секаанван, 24 ёш, Эрон\nФото муаллифлик ҳуқуқи SHAXSIY/ AMNESTY INTERNATIONAL\nЗайнаб Секаанван эрини ўлдирганликда айбланиб, Эрон суди ҳукми билан қатл этилган.\nЗайнаб мамлакат шимолий-ғарбидаги қашшоқ курд оиласида дунёга келган. Оила анъанавий қарашларга қаттиқ амал қилиб яшар эди.\nҲали балоғатга етмаган Зайнаб турмушга чиқиш ва ҳаётда ўз ўрнини топиш истагида уйдан қочиб кетади.\nАммо у турмушга чиққан эркак орзусидагидек бўлиб чиқмайди: халқаро инсон ҳуқуқларини муҳофаза қилиш ташкилотларига кўра, эри Зайнабни тинмай қийнайди ва ажралишга имкон бермайди. Шу билан бирга полиция ҳам Зайнабнинг шикоятларини кўриб чиқишдан бош тортади.\nЗайнаб 17 ёшида эрини ўлдирганликда гумонланиб, қўлга олинади.\nAmnesty International ташкилоти Зайнаб полиция қийноғи остида айбни бўйнига олишга мажбур бўлгани ва унинг устидан суд ҳам адолатсиз ўтганини таъкидлайди.\nUNODC ҳисоботида ўз турмуш ўртоғини ўлдириб қўйган аёлларнинг катта қисми бунга қадар узоқ вақт давомида жисмоний ва руҳий қийноқларга гирифтор бўлгани айтилади.\nШунингдек, ҳисоботда эркаклар, кўп ҳолларда, ўз мулки деб ҳисоблагани, рашк ҳисси ва ёлғиз қолишдан қўрқиш туфайли қотилликка қўл уриши борасидаги тахмин илгари сурилади.\nБразилиялик жуфтлик билан юз берган ҳолатда ҳам шундай аломатларни кўриш мумкин: узоқ йиллар бирга яшаган эр-хотин Зайнаб қатл этилган кунда жонсиз ҳолда топилган.\nСандра Люсия Аммер Маура, 39 ёш, Бразилия\nФото муаллифлик ҳуқуқи QAYTA ISHLANGAN/ FACEBOOK\nСандра Люсия Аммер Маура 16 ёшида Аугусту Агуайр Рибейруга турмушга чиқади ва улар биргаликда деярли 25 йил умр кечирадилар.\nБироқ узоқ йиллик муносабат узилади ва улар, маълум сабабларга кўра, ажрашиб кетадилар. Ажрашишдан олти ой ўтиб, собиқ эри Сандрани ўлдиради.\nМаҳаллий полиция Би-би-си Бразилия Хизматига аёлнинг бўйнига урилган пичоқ зарби оқибатида ҳалок бўлганини тасдиқлади.\nТерговчилар Аугустунинг қўл телефонидан қотилликка иқрор бўлгани ёзилган видеони топадилар. Видеода Аугусту ажрашишдан сўнг Сандранинг бошқа эркак билан учраша бошлагани ва у бундай «хиёнат»га чидай олмагани ҳақида сўзлаган.\nУ, бундан ташқари, энди Сандра билан биргаликда «у дунё»га йўл олишини ҳам маълум қилган.\nҚотиллик кунининг ўзида Аугусту Сандра билан узоқ йиллар кун кечирган уйи ётоқхонасида ўзини осади.\nМари-Амели Вайя, 36 ёш, Франция\nФото муаллифлик ҳуқуқи PHOTOPQR/LE PROGRES/PHOTO JEAN-PIERRE BALFIN\nМари-Амели ўз турмуш ўртоғи томонидан сўйиб ташланган.\nУлар тўрт йиллик турмушдан сўнг ажрашадилар. Бунга кўника олмаган эркак собиқ аёлига пичоқ билан ҳужум қилади, сўнг полицияга ўзини топширади.\nБир неча кундан сўнг эркак ҳибсхонада ўз жонига қасд қилади.\nМари-Амелининг қўшнилари у соҳибалик қилган дўкон остонасига гуллар олиб келиб, марҳуманинг ҳурмати йўлида кўча бўйлаб юриш ўтказадилар.\nМари-Амели француз ҳукумати маиший зўравонликка қарши янги режаларни эълон қилган кунда ҳалок бўлган.\nЕлена Верба, 29 ёш, Россия\nФото муаллифлик ҳуқуқи VK/ЕЛЕНА ВЕРБА\nЕленанинг бахтли оилавий ҳаёти 2017 йил ёзида якунига етади.\nУнинг эри Сергей Еленани хиёнат қиляпти, деган гумонга боради ва қўзиқорин териш баҳонаси билан уни ўрмонга таклиф қилади. У ерда Еленага пичоқ билан таҳдид қилиб, айбини бўйнига олишни талаб этади.\nЕлена эрининг чангалида қочиб чиқишга муваффақ бўлиб, бўлган воқеа борасида полицияга хабар беради.\nБироқ ҳуқуқ-тартибот органлари етарлича чора кўрмайди. Улар Сергей билан тартибга чақириш йўлида суҳбат ўтказиб, ишни ёпадилар.\nШундан сўнг Елена ажрашиш ҳаракатига тушиб қолади. Бироқ, адвокатларга кўра, эри бунга имкон бермайди, уни турли йўллар билан қўрқитиб келади.\nАйни вақтнинг ўзида Сергейнинг ҳаёлидаги хиёнат гумони ҳали тўлиқ йўқолмаган эди. Оқибатда кунларнинг бирида кўзи қонга тўлган Сергей етти яшар ўғлининг гувоҳлигида аёлига 28 марта пичоқ уради.\nАёлларнинг қотиллик қурбонига айланиши ҳолати қанчалик эътиборга муҳтож?\nСизни юқорида сўзланган ҳикоялар билан таништириш йўлида Би-би-сининг бутун бошли катта жамоаси меҳнат қилди. Улар турли давлатлардаги телекўрсатувлар, ижтимоий тармоқлар, босма матбуот хабарларини диққат билан кузатдилар, радио тўлқинларини эътибор билан тингладилар.\nЖамоа, умумий ҳисобда, жорий йилнинг 1 октябр куни 47 аёлнинг ўлдирилгани борасида хабарларни топишга муваффақ бўлди. Бироқ бу фақат матбуот юзини кўрган хабарлардир. Ўша куни аслида қанча аёл ҳалок бўлганини аниқлашнинг деярли имкони йўқ.\nБи-би-си бугун уларнинг атиги кичик бир қисми ҳақида сўзлаб берди, холос. Аниқланган қотиллик ҳолатларининг аксар қисми ҳали расман тасдиқланмаган ёки сабаблар ё жиноятчилар аниқланмаган.\nUNODC ҳисоботида аёллар қурбон бўлган қотилликларнинг катта қисми тўғрисида полицияга хабар берилмаслиги ёки полиция бундай ишларни айнан аёлларга йўналтирилган жиноят сифатида малакаламаслиги таъкидланади.\n«Бизнинг текширувимиз нафақат биз билган, балки қотиллик қурбонига айлангани тўғрисида на полиция, на матбуот хабар бермаган аёлларни ҳам эсга олишга чақиради,» дейди тадқиқотда иштирок этган Би-би-си ходимаси Мариам Азвер. «Бундай аёллар билан юз берган ҳолатлар матбуотда ҳеч қачон ёритилмаган ёки полиция тергов ишларини ўтказмаган. Шундай экан, ҳайратланарли бир ҳолат юзага келади: Газеталар ёзиши учун аёллар қурбон бўлган қотилликлар қачон етарлича муҳим ҳисобланади?»


Байрутдаги портлаш қурбонлари сони ортди | Azon.uz - Ахборот-таҳлилий портал\nБайрутдаги портлаш қурбонлари сони ортди\n407 09:00 17.08.2020\nЛиван пойтахти Байрутда 4 август куни юз берган портлашдан кейин бедарак йўқолган икки кишининг жасади топилган. Шу тариқа портлаш қурбонларининг сони 179 нафарга етди, дея хабар бермоқда “Евроньюс”.\nМаълум бўлишича, АҚШнинг Федерал қидирув бюроси вакилларидан иборат делегация Байрутдаги портлаш бўйича олиб борилаётган суриштирувларда қатнашади. Айни пайт суриштирувда Франция вакиллари иштирок этмоқда.\nЛиван президенти Мишел Аун портлаш билан боғлиқ суриштирув ишлари узоқ давом этиши мумкинлигини айтди. Айни пайтда у портлаш бўйича мустақил комиссия тузиш ҳақидаги чақириқларга қарши чиқиб, бу вақтнинг бой берилиши сабаб бўлишини таъкидлади. Аун портлаш туфайли истеъфо бермоқчи эмас.\n“Бу мумкин эмас, чунки бўшлиққа олиб келади. Ҳукумат истеъфо берди, мен ҳам истеъфо берсам, дарҳол сайлов ўтказишимизга тўғри келади. Аммо ҳозир сайловнинг вақти эмас”, – деди у.


4 август куни Ўзбекистонда ҳаво булутли бўлади\n17:30 / 03.08.2016\nРеспублика Гидрометеорология марказининг хабар беришича, 4 август куни Тошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 20-22, кундузи 36-38 даража иссиқ бўлади.\nБухоро ва Навоий вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.


Тун башарият учун либосдир | Muslimaat.uz\nМанзилингиз:Муслимаат»Бекажон»Саломатлик»Тун башарият учун либосдир\nBy Muslimaat on\t Avgust 24, 2015 Саломатлик\nУйқунинг сир-асрорлари кўпдир. Ушбу мақоламизда тунги уйқунинг баъзи сирларини, жисм учун фойдаларини ва ўз вақтида ухламасликнинг зарарларини очиб беришга ҳаракат қиламиз.\nТунги уйқунинг фойдаларини ўрганувчи америкалик олимлар шуни аниқлашдики, тунги ёруғлик таъсирида, инсон танасида биологик фаоллик кузатилади. Бу пайтда телевизор кўриш, телефон орқали суҳбатлашиш натижасида уйқу нуқсонли бўлиб қолади. Бундай ҳолатда ухлаш баданнинг ҳушёр ҳолатда ухлашига, ғамгин бўлиб қолишига, қалб хасталикларига ва қон босимининг ошишига олиб келади.\nБугунги аср кишиларининг аксарияти ҳафтасига 24 соат узлуксиз ишлаб, фаол ҳаёт тарзини олиб бормоқда. Мисол учун, эрта тонгдан туриб, ишга, ўқишга отланадилар, Тўғри овқатланиш меъёрларига амал қилмаган ҳолда саёҳатлар уюштирадилар, тунларини эса осойишта уйқу билан эмас, балки турли электр воситаларининг шовқини остида ўтказадилар. Бунинг натижасида инсон учун энг аҳамиятли бўлган биологик фаоллашув жараёнига нуқсон етади.\nТунда жисм ором олаётганда сунъий шовқиннинг кам бўлиши уйқуга ҳамда тетикликка жавоб берадиган асаб толаларининг фаоллашувини тўхтатиб қолади. Уйқу гармонлари ажралишининг секинлашиши «милатунин» атамаси билан танилган. Тунги ёруғлик кўздаги ёруғликдан таъсирланувчи ҳужайраларнинг фаолиятига салбий таъсир кўрсатади. Бундан сақланиш учун тунги бедорлик соатларини камайтириш, жисмнинг қувватини ошириш, бунинг учун эса уйғониш ва ухлаш вақтларини тартибга солиш лозим бўлади.\nШунингдек, турли техника воситалари инсондаги табиий уйқу тартибининг бузилишига сабаб бўлади. Сунъий ёруғликнинг ҳаддан ташқари кўп тарқалиши ва ундан узлуксиз равишда, кўп миқдорда фойдаланиш кишини уйқусизлик касалига дучор қилади ва меҳнат унумдорлигининг пасайишига олиб келади.\nЁш болалардаги тунги уйқунинг камайиши уларнинг кун бўйи мудраб юришларига ва диққатларини жамлаш фаолиятининг сусайишига, шунингдек, фикрни жамлай олмаслик натижасида турли асоратларнинг келиб чиқишига ва фаолликнинг бутунлай йўқолишиги сабаб бўлиши мумкин. Энг ачинарлиси, бу нарса боланинг хавфли касалликлар билан хасталанишига ҳам олиб бориши мумкин.\nАмерикалик олимлар ўз ҳаётий тажрибалари орқали жамлаган маълумотларига қараганда, бир кунда беш соатдан кам ухлайдиган одамларнинг ўлим даражаси оддий одамларникига қараганда 15% ортиқ экан. Олимларнинг таъкидлашларича, уйқу инсоннинг ақлий ва жисмоний соғлигига катта таъсир кўрсатади. Яна биологик соатда ёруғликнинг таъсири кам бўлишига эътибор берган ҳолда, техник воситаларнинг истеъмолини камайтириш ва ёруғликнинг зарарли таъсиридан сақланиш орқали кундалик ҳаётимизни ўзгартиришимиз даркор.\nЁруғликнинг Қуръондаги васфи\nТунги уйқу киши ҳаётидаги муҳим омиллардан биридир. Кийим инсон танасини иссиқ, совуқ ва намликдан ҳимоя қилгани каби, уйқу ҳам уни кўпгина касалликлардан сақлаш воситаси ҳисобланади. Шунингдек, Аллоҳ таоло бандаларини турли хасталиклардан асраш мақсадида тунни улар учун либос қилган.\n«У сиз учун кечани либос, уйқуни истироҳат қилган ва кундузни тирилиш (замони) қилган Зотдир» (47-оят).\nЯна Набаъ сурасида шундай дейилади:\n«Ва уйқуларингизни роҳат қилиб қўйдик. Ва кечасини либос қилдик. Ва кундузни маош (тирикчилик) вақти қилдик» (9-11- оятлар).\nҚуръони Карим фақат шаръий китоб бўлибгина қолмай, балки у илмий ҳамдир. Чунки у Набий соллаллоҳу алайҳи васаллам замонларидан буён муҳим бўлган илмий ҳақиқатларни бизга зикр қилиб келмоқда. Лекин бизлар унинг илмий ҳақиқатларини бугунги кунимизга келибгина кашф қилмоқдамиз. Қуръон турли замон ва макон учун ожиз қолдирувчи Аллоҳнинг китобидир.\nUyqining bir maromdaligi maslahat


12 Январь 2022 09:45\nУнга кўра, аҳоли даромадларини ошириш дастурини шакллантириш мақсадида давлат органларига инфляцияни жиловлаш, аҳоли бандлигини таъминлаш, айрим тоифадаги фуқароларнинг иш ҳақини ошириш ва бошқа чора-тадбирларни ишлаб чиқиш тавсия этилади.\n«Тадбиркорлик фаолияти соҳасида янги тартибга солиш сиёсатини жорий этиш тўғрисидаги қонунни амалга ошириш доирасида бизнес юкини тубдан камайтириш мақсадида давлат томонидан тартибга солишнинг бутун мажмуаси тўлиқ қайта кўриб чиқилади», — деди вазир.\nАлибек Қуантировнинг айтишича, бюджетнинг даромад қисмини мустаҳкамлаш учун, биринчи навбатда, тоғ-кон саноатидан қўшимча даромад олиш кўзда тутилган.\n«Нархлар конъюнктурасидан келиб чиқиб, барча қаттиқ фойдали қазилмалар бўйича фойдали қазилмаларни қазиб олиш учун қўшимча солиқ миқдорини ҳисоблаш механизмини йўлга қўйиш таклиф этилмоқда. Иккинчидан, нефть маҳсулотларини ишлаб чиқарувчилар ва етказиб берувчилар занжиридан маржанинг бир қисмини олиш «, - деди у.\nВазир инвестиция жозибадорлигини тиклаш мақсадида жорий йилнинг феврал ойида 2025 йилгача бўлган инвестиция сиёсати концепциясини қабул қилиш режалаштирилаётганини таъкидлади.\n«Унинг доирасида инвестиция сиёсати ESG талабларини, глобал энергетика ва технологияларга ўтишни ҳисобга олган ҳолда қайта кўриб чиқилади», — деди Алибек Қуантиров.


БМТ махсус вакили Иброҳим Қамбарий Мьянма мухолифати етакчиси, ҳозир уй қамоғида сақланаётган Аун Сан Су Чжи билан учрашди.\n18 май 2021, Тошкент вақти: 17:00\nБундан аввалроқ у Мьянма пойтахтида ҳарбий хунта етакчилари билан музокаралар ўтказганди.\nСу Чжи 1991 йилда Нобел мукофоти совриндори бўлган ва Мьянма демократик кучлари ҳаракатининг тимсолига айланган шахсдир. Унинг етакчилигидаги “Демократия йўлидаги миллий лига” ҳаракати 1990 йилда ўтказилган сайловда тўла ғалаба қозонган, аммо бу натижа мамлакат ҳарбийлари томонидан бекор қилинган эди.\nИ.Қамбарийнинг Мьянмага бу сафари ва мамлакат сиёсий етакчилари билан учрашувлари хунтанинг тинч намойишчиларга нисбатан куч ишлатишни тўхтатишга эришишга қаратилган.\nЯкшанба куни яна ўн минглаб аскар ва полициячи кутилаётган намойишнинг олдини олиш учун мамлакатнинг катта шаҳарлари бўйлаб ёйиб ташланди.